xeerka doorashooyinka madaxtooyada iyo Golyaasha deegaanka – xeer lr – 20/2001 IYO WAX KA BEDDELKIISII SHANTA LIFAAQ (2009 ILA 2012) OO ISKU DHAFAN ( Somalilandlaw.com Consolidated text – Election Law No. 20/2001)\nWaxaa hoos ku qoran Xeerki Lr. 20/2001 sidii uu u soo baxay 2001kii oo qodob kasta aan ku kordhiyey wixi ay ka bedelleen shanti lifaaq ( 1 ila 5) ee an lifaaq dambe tirtirin. Waxaan hoosta (qoraalada farta yar – footnotes) ku sheegey uun meelaha saddexdii lifaaq ee ugu dambeeyey uun wax ka beddelleen, waayo labaddii hore wax ka beddelkoodii wuxuu inta badan ku saabsanaa sidii Xeerkii 2001kii ula jaanqaadi lahaa nidaamka diiwaangelinta cod-bixiyaasha ee hadda lagu laaley Lifaaqii 3aad ee Wax ka Beddelka iyo Kaabista Xeerka Diiwaangelinta Cod-bixiyaasha (Xeer Lr. 37/2007) ee la ansixyey 14kii Diisambar 2011. Markaas Lifaaqi 4aad iyo kan 5aad ee Xeerkan Doorashooyinka waxay wax ka bedelkoodu u badanyahay siddii Xeerkan loogu geli karo doorasho aan diiwangelin lagu coddeyne, kuna saleysan habka liistada furan, waxeyna wax badan ka beddelleen Lifaaqyadii 1aad iyo 2aad.\nWaxaan kaloo Xeerkan ku lifaaqey xaashi si shax ah u sheegeysaa qodobada Lifaaq kastaa uu saameeyey oo tiro ahaan ahaa 37 (una dhiganta 56% ee Xeerka oo wadaar ahaan ka kooban 66 Qodob). Wax ka beddelka uga badan waxay ku jireen Lifaaqi 1aad (2009), kii 2aad (2010) iyo Lifaaqii 4aad (2012) sida aad ku arki karto shaxda ku jirta bogga ugu dambeeya Nuqulkan Xeerkan, laakin kuma jirto shaxda wax ka beddel kasta wuxuu aha. Waxaad nuqulka Xeerka asalkiisii siduu ahaa 2001kii iyo nuqulada 5ta lifaaqba ka heli kartaa Bogga Xeerkan Doorashooyinka 20/2001 ee Mareegta Xeerarka Somaliland. Hase yeeshe, waa ku adagtahay qof kasta in uu isbarbar dhigo Xeerka asalkiisii iyo lifaaqyadaba oo qodob qodob u eego si uu ogaado Xeerku wuxu hadda odhanayo. Sidaas awgeed, waxaan ku sameyey daraasad oo aan isku dhafey Xeerka iyo shantiisii lifaaqay oo loo yaqaano “Unofficial Consolidation” – Isku Dhaf aan Rasmi aheyn. Isku dhaf xeer waxa uun uu noqon karaa rasmi marka Baarlamaanku ansixiyo, Madaxwynuhuma saxeexo, hase mar hadaan taas la heynin, waa caadi in la isticmalo isku dhafyo aan rasmi aheyn oo fududeeya in Xeerarka wax badan laga beddellay si sax ah loo hirgeliyo.\nIbrahim Hashi Jama, Tifatiraha , (editor@somalilandlaw.com )\n30 Ogost 2012\nxeerka doorashooyinka madaxtooyada iyo GOLyAASHA deegaanka – xeer lr – 20/2001 IYO WAX KA BEDDELKIISII 2009, 2010, 2011 7 2012 (iLAA ogost. 2012) oo isku dhafan (Consolidated Text)\nMarkuu Arkay: Qodobada 9aad, 22aad , 25aad, 83aad iyo 111aad ee Dastuurka Qaranka JSL.\nMarkuu tixgeliyey: Baahida loo qabo ka digo-rogashada hab- beeleedka iyo xaqiijinta himilada ummaddu ka dhursugaysay mudada dheer ee u tartanka xorta ah ee xilalka Qaranka.\nWUXUU ANSIXIYEY XEERKAN:\nDoorasho: waxa loola jeedaa kala saaridda murashaxiinta u tartamaya xilalka, iyadoo lagu go'aan qaadanayo aqlabiyadda codadka dadka ay khusayso.\nKomishanka: waxaa loola jeedaa Guddiga sare ee loo xilsaaray maamulidda iyo ka garsooridda doorashooyinka.\nGoob-codbixin: waxa loola jeedaa goobaha tirooyin dadweynaha ka mid ah oo isku degaan dhaw ka dhiibanayaan codkooda. .\nGoob-Doorasho: waxa loola jeedaa barta kulmisa goobo-codbixineed oo loogu talagalay in lagu kala saaro laba murashax iyo wixii ka badan.\nWakiil: waxa loola jeedaa xubinta urur/xisbi u soo wakiishay la socodka hawlaha doorashada ee goob-cod-bixineed ama xafiisyada doorashada.\nMurashax: waxa loola jeedaa xubinta uu ururkiisu/xisbigiisu u soo magacaabay inuu u tartamo xil lagu heli karo doorasho.\nCod-bixiye: waxa loola jeedaa qofka buuxiyey shuruudaha cod-bixinta ee go'aankiisa ku dhiibanaya cod.\nGolaha Degaanka: waxa loola jeedaa Golaha cod-bixiyayaasha degmadu u doortaan maamulka iyo sharci-dejinta D/Hoose ee degmada.\nGobol-doorasho: waxa loola jeedaa soohdimaha kulmiya degmooyin doorasho.\nDegmo-doorasho: waxa loola jeedaa soohdimaha kulmiya ugu yaraan hal goob-doorasho.\nKursi: waxa loola jeedaa jago-xil oo lagu hananayo doorasho hal qof.\nAstaan/Astaamaha: waxa loola jeedaa summadda ama calaamadda u gaarka ah hal xisbi/urur ee lagu aqoonsanayo.\nLiis/Liisaska: waxaa loola jeedaa murashaxiinta uu soo gudbiyay Xibi/Urur oo u qoran si taxane ah, iyadoo aanay kala hormarinta magacyadu wax saamayn Sharci ah yeelanahaynin.\nOlolaha Doorashada: waxa loola jeedaa hawlgalka ay ururada/axsaabtu iyo murashaxiintoodu ugu tartamayaan iska dhaadhicinta iyo soo kala jiidashada cod-bixiyayaasha.\nXafiiska dhexe: waxa loola jeedaa xarunta ugu saraysa ee laga maamulayo hawsha doorashada ee ay ku shaqeeyaan Komishanka.\nXafiiska Degmada: waxa loola jeedaa xafiiska laga maamulayo goobaha cod-bixinta ee degmo.\nXafiiska Gobolka: waxa loola jeedaa xafiiska laga maamulayo hawlaha doorashada ee Gobolka.\nXafiiska Goobta: waxa loola jeedaa xafiiska laga maamulayo hawlaha doorashada ee goob-cod-bixineed.\nGoob-joogayaal: waxa loola jeedaa kormeerayaasha caalamiga iyo kuwa maxaliga ah ee hubinaya habsami u socodka hawlaha doorashooyinka ee Komishanku aqoonsadey.\nXeerkan waxaa lagu maamulayaa doorashooyinka Golayaasha Degaanada iyo tan Madaxweynaha iyo Ku-xigeenka Madaxweynaha JSL.\nMudada xilka ee Murashaxiinta la doorto waxay ahaanaysaa:\n1. Madaxweynaha & Ku xigeenkiisa 5 sano\n2. Golayaasha Degaanada 5 sano\nTirada Golayaasha Degaanada\nTirada Golayaasha Degaanada ee la soo dooranayaa waxay ahaanaysaa:-\na) Golaha Degaanka Caasimada 25 Mudane\nb) G/Degaanka degmooyinka darajada A 21 Mudane\nc) " " " B 17 Mudane\nd) " " " C 13 Mudane\ne) " " " D 09 Mudane\n1. Waa inuu yahay Muwaadin Somaliland u dhashay.\n2. Waa in aan da'diisu ka yaraan 16 sano, sanadka doorashada la qabanayo.\n3. Waa inuu xor yahay oo aanu xabsi ku jirin.\n4. Waa la tirtirey.\n5. Murashaxiinta u tartamaaya jagooyinka Madaxweynaha iyo Ku-xigeenkiisu waxa ay ka codayn karaan goob kasta oo cod-bixineed. Haseyeeshee hawl-wadeennada Doorashadu waa in ay arrintaas diiwaan-geliyaan.\nCod-bixiye kasta oo buuxiyey shuruudaha xeerku tilmaamay wuxuu xaq u leeyahay:-\n1. Waa la tirtirey.\n2. Cod-bixiyaha ka maqan dalka JSL wuxuu ka coddaynayaa xafiisyada diblomaasiyadeed ee JSL ku leedahay dibedda ee ugu dhow, haddii aanay jirin ama aanay suuragal ahayn waxa tallo ka gaadhaya Komishanka.\n3. Codku waa inuu ahaado mid shakhsi ah, xor ah, toos ah, qarsoodi ah oo si siman loo tixgeliyo.\n4. Cod-bixiye kastaa wuxuu yeelanayaa hal cod oo keliya doorashadiiba.\n5. Xubnaha Komishanka doorashooyinku ma laha xaqa cod-bixinta inta ay xilka hayaan.\n6. Hawlwadeennada xafiiska doorasho ee goobta cod-bixinta, wakiillada xisbiyada ee goobta cod-bixinta iyo ciidanka boliiska ee sida rasmiga ah ugu xilsaaran ilaalinta nidaamka doorashada ee goobta cod-bixintu waxay ka codayn karaan goobta codbixineed ee ay ka hawlgelayaan maalinta cod-bixinta.\nShaqaalaha Dawladda & Hay'adaha Dawliga ah\n1. Shaqaalaha Dawladda, kuwa Hay'adaha madaxa banaan ee Dawladda iyo ciidamada Qaranka darajo kasta ha lahaadeene looma ogola inay isu sharaxaan doorashooyinka Degaanada iyo Madaxwaynaha ama Ku-xigeenka Madaxweynaha, haddii aanay shaqo-ka-tegis soo qoran 90 cisho ka hor taariikhda qabashada doorashada.\n2. Shaqo-ka-tegidda waxa shardi u ah inay sidaa qoraal ku soo caddeyso xafiiska ama Hay'adda awooda u leh caddayntaas\nWakhtiga qabashada doorashooyinka\nKomishanka ayaa cayimaya taariikhaha la qabanayo doorashooyinka si waafaqsan Dastuurka, waxanay ku soo bixi doontaa Degreeto Madaxweyne\n1. Marka la qabanayo doorashada Madaxweynaha & ku xigeenka waxa dalka loo qaybinayaa gobolo-doorasho (electoral regions) oo loo sii qaybinayo goobo-codbixin (polling stations) iyadoo la waafajinayo soohdimaha Gobolada dalka JSL\n2. Doorashada Golayaasha Degaanada marka la qabanayo soohdimaha maamulka degmada ayaa loo aqoonsanayaa Degmo-doorasho (electoral district), waxaana loo sii qaybinayaa goobo-codbixin, halkaas oo ay ka dhici doonto doorashada Degaanku.\n3. Komishanku waa inuu sameeyo goobaha codbixinta ee degmooyinka/gobolada ugu yaraan 40 maalmood ka hor taariikhda cod-bixinta la qabanayo, waxanu Komishanku arrintaas kala tashanayaa Wasaaradda Arrimaha Gudaha, Gudoomiyayaasha Gobolada iyo Degmooyinka.\n4. Haddii degaano dalka ka mid aha ay la soo gudboonaanto duruufo culus ama xaalado aan saamaxeyn in doorasho ka qabsoonto, waxaa so qiimaynaaya Komishanka Doorashooyinka Qaranaka iyagoo kala tashanaaya Xukuumadda iyo Xisbiyada/Ururrada Siyaasada.\n5. Goobaha codbixinta ee ay doorashadu ka qabsoomi waydo, tirade kuraasida loo qoondeeyay goobahaas waxay Xisbiyadu/Ururradu u kala qaadanayaan saami u dhigma sida ay u kala helaan wadarta guud ee codadka ansaxay ee Degmada.\n6. Haddise ay doorashadu ka qabsoomi waydo Degmo dhan, waxa ay Axsaabtu/Ururradu kuraasida degmedaas u kala qaadanayaan saami u dhigma sida ay u kala helaan wadarta guud ee codadka ansaxay ee Gobolka. Waxaana loo raacayaa sida magacyadoodu ay liiska ugu kala horreeyaan.\nKOMISHANKA DOORASHOOYINKA JSL\nQaab-dhismeedka Komishanka Doorashooyinka\nQaab-dhismeedka xafiisyada Komishanka Doorashooyinku wuxuu ahaanayaa sidan:-\n1. Xafiiska goobta cod-bixinta doorashada\n2. Xafiiska Degmada ee doorashada\n3. Xafiiska Gobolka ee doorashada\n4. Xafiiska dhexe ee doorashooyinka\n1. Komishanku wuxuu ka koobnanayaa 7 xubnood, oo kala ah:\na. Gudoomiye iyo 6 xubnood\nb. Gudoomiyaha & Gudoomiye-xigeenka Komishanka ayaa iska dhexdooranaya.\nd. Mudada xilka ee Komishanku waa 5 sano, oo ka bilaabmaysa marka Golaha Wakiiladu ansixiyo, waana loo cusboonaysiin karaa xilka.\ne. Shaqaale dawladeed, xubin Barlaman, Xubnaha Golaha Wasiirada, ciidan Qaran iyo xubin xil u haysa urur/xisbi kama mid noqon karo Komishanka.\n2. Komishanka doorashooyinka waxa magcaabaya Madaxweynaha JSL ka dib marka uu helo soo jeedimaha :-\na. 2 xubnood oo Golaha Guurtidu soo xulo.\nb. 2 xubnood oo ay soo xulayaan ururada/xisbiyada mucaaridka ah ee diiwaan-gashan.\nc. 3 xubnood ee kale Madaxweynaha ayaa soo xulaya.\n3. Komishanka waxa cod kala badh iyo hal ah (absolute majority) ku ansixinaya Golaha Wakiilada, markuu guddi- hoosaadka Arrimaha Guduhu soo hubiyo in ay buuxinayaan shuruudaha Xeerku tilmaamayo.\n4. Xafiiska dhexe ee Komishanka doorashooyinku wuxuu xaruntiisa ku yeelanayaa caasimadda Hargeysa.\n5. Komishanka xil-gudashadiisa wuxuu ku salaynayaa Dastuurka iyo Xeerkan, shirarkoodu wuxuu ku qabsoomayaa Kooram, go'aanadoodu waxay ku ansaxayaan aqlabiyad.\n6. Komishanku wuxuu xilkiisa u gudanayaa si madax banaan, lagumana samayn karo wax fara gelin ah haba yaraatee.\n2. Waa inaan da'diisu/da’deedu ka yarayn 40 jir kana waynayn 70 jir\n3. Waa inuu Muslin yahay, kuna dhaqma diinta Islaamka.\n4. Waa inuu leeyahay aqoon dugsi sare ugu yaraan ama wixii u dhigma.\n5. Waa inaanu ka mid ahayn urur/xisbi siyaasadeed, kana madax banaan yahay.\n6. Waa in lagu yaqaan dhawrsanaan, sharaf iyo cadaalad bulshada dhexdeeda.\n7. Waa inaan dembi ciqaab oo maxkamad horteed kaga cadaadey ku dhicin welligiiba.\n8. Waa inuu jidh ahaan iyo maskax ahaanba gudan karaa xilka.\nXil ka qaadista Komishanka\n1. Xubnaha Komishanka waxa xilka lagaga qaadi karaa:-\na. Markuu jabiyo shardi ka mid ah shuruudihii lagu soo doortay.\nb. Marka uu xilka gudan kari waayo karti darro ama caafimaad darro awgeed\nc. Marka uu ku kaco anshax-xumo, xatooyo, musuq-maasuq iwm.\n2. Marka arrimaha kor ku xusan la dareemo, waxa Madaxweynuhu u magacaabayaa guddi-baadhiseed ka soo warbixisa si uu go'aan ugu qaato.\n3. Xil ka qaadista Komishanka waxa awood u leh Madaxweynaha, waxase shardi ah in Golaha Wakiiladu ku ansixiyo xil ka qaadistaas cod hal-dheeri ah ( simple majority).\n4. Marka ay banaanaato xubin Komishanka ka mid ahi, xil ka qaadis, geeri, ama is casilaad awgeed, waxa buuxinta jagadaas loo raacayaa habka xubintii banaysay ku timi.\nKomishanku wuxuu awood u leeyahay:-\n1. Inuu cayimo wakhtiga doorashooyinka la qabanayo, iyagoo Madaxweynaha u gudbinaya si uu Degreeto ugu soo saaro.\n2. Inay cayimaan tirada iyo goobaha cod-bixinta degmooyinka & gobolada.\n3. Inay magacaabaan, eryaan, anshax mariyaan shaqaalaha xafiiska dhexe, xafiisyada degmooyinka & Gobolada doorashooyinka.\n4. Inay qorsheeyaan Miisaaniyadaha lagu maamulayo hawlaha doorashooyinka.\n5. Inay ku dhawaaqaan natiijooyinka doorashooyinka Madaxweynaha iyo ku xigeenka si ku meel gaadh ah, inta aan Maxkamadda Sare ku dhawaaqin.\n6. Inay kormeeraan si kedis ah iyo si qorshaysanba goobaha doorashada iyo meel kasta oo hawshooda khusaysa.\n7. Inay go'aan ka gaadhaan muranada doorashada ee ka soo gaadha xafiisyada hoos yimaada.\n8. Inay sameeyaan daraasad ku saabsan sidii dalka loogu samayn lahaa goobo-doorasho oo murashaxiin ku tartami karto.\n9. Inuu diiwaan-geliyo cod-bixiyayaasha ka hor taariikhda doorashada.\nMiisaaniyadda Komishanka Doorashada\n1. Komishanku wuxuu yeelanayaa Miisaaniyad gaar ah, oo ay soo qorshaysteen, una gudbinayaan Madaxweynaha, taas oo marka laysla ogolaado loo gudbinayo Golaha Wakiilada oo ansixinaya.\n2. Miisaaniyadda doorashada waxay komishanku u isticmaalayaan si madax banaan, iyadoo ay waajib tahayinay xisaab-celin saddex biloodle ah u gudbiyaan Xisaabiayaha Guud.\nXafiiska goobta cod-bixinta\n1. Xafiiska goobta cod-bixinta ee doorashu wuxuu ka koobmi doonaa Gudoomiye iyo laba hubiye. Hubiyaha ugu da'da weyn ayaa noqonaya gudoomiye xigeen. Waxa kale oo uu yeelanayaa xoghayn.\n2. Gudoomiyaha, Xoghayaha iyo labada hubiye waxaa magacaabaya Komishanka, waxaanu samayn karaa isku bedelid haddii loo baahdo.\n3. Haddii loo baahdo oo arrin deg deg ahi timaado, Hubiye ama xoghaynta waxa bedeli kara gudoomiyaha goobta cod-bixinta, iyadoo cod-bixintu socoto, waxanu bedelkaas ka samayn karaa dadka goobta ku sugan ee leh xaqa cod-bixinta sida sharcigu xusayo.\n4. Xafiiska goobta cod-bixintu wuxuu u xilsaaran yahay fulinta hawsha doorashada ee goobta.\nXafiiska Degmada ee doorashada\n1. Xarunta degmo kasta waxa jiraya xafiis doorasho degmo. Waxaanu ka koobmayaa Gudoomiye, Gudoomiye Ku-xigeen iyo hubiye.\n2. Xafiiska doorashada ee degmadu waxa kale oo uu yeelanayaa xoghayn iyo laba tiriye.\n3. Gudoomiyaha, Gudoomiye Ku-xigeenka, hubiyaha, xoghaynta iyo tiriyayaasha waxa magacaabaya Komishanka, isagaana awood u leh isku-beddelkooda.\n4. Xafiiska degmada ee doorashu wuxuu u xilsaaran yahay fulinta hawsha doorashada ee degmada.\nXafiiska Gobolka ee doorashada\n1. Magaalo-madaxda gobol kasta waxaa jiraya xafiis doorasho gobol oo ka kooban Gudoomiye, ku xigeen iyo xoghayn oo uu soo magacaabay Komishanku.\n2. Xafiiska gobolka ee doorashadu wuxuu u xilsaaran yahay fulinta hawsha doorashada ee gobolka.\nHawl-wadeenada Xafiisyada Doorashada\n1. Xubnaha Komishanku u magacaabo xafiisyada doorashada waa in loo sheego in xilka loo magacaabay ugu yaraan 60 (lixdan) maalmood ka hor taariikhda la qabanayo.\nShuruudaha lagu soo xulanaayo Guddoomiyeyaasha Xafiisyada Doorashada Degmada iyo Gobolku waxa ay la mid yihiin kuwa lagusoo xulanaayo Komishanka Heer Qaran marka laga reebo da’da oo ah “in aanu/aanay da’diisu/da’deedu ka yarayn 36 jir kana waynayn 70 jir”.\n2. Qofkii loo magacaabo xilalka xafiisyada doorashooyinka marmarsiiyo shaqada loogama dayn karo, haddii aanu jirin cudurdaar dhab ah oo Komishanku ku qanci karo.\n3. Xubnaha loo magacaabay xafiisyada doorashada ee goobaha, degmada iyo gobolka waxa dhaarinaya gudoomiyaha Maxkamadda degmada (dhaar fagaare), dhaartaas oo noqonaysa sidan:\nWAXA IGU WALAAHIYA OO IGU BILAAHIYA INAAN HAWSHA DOORASHADA U GUDAN DOONO SI XILKASNIMO, DAACADNIMO LEH. INAAN DHEX U AHAADO XISBIYADA/URURADA IYO MURASHAXIINTA, SHARCIGA IYO CADAALADNA AAN KU SHAQAYNAYO.\n4. Komishanku waxay mid mid dhaarta kor ku xusan kaga hor dhaaranayaan Gudoomiyaha Maxkamadda Sare.\n5. Xubnaha ciidamada qalabka sida ama kuwa leh qaab-ciidameed, Gudoomiyayaasha gobolada, degmooyinka, golayaasha degaanada, murashaxiinta u taagan doorasho looma magacaabi karo xafiisyada doorashooyinka.\n6. Hawl-wadeenada goobaha cod-bixinta, kuwa xafiisyada doorashada degmooyinka/gobolada waxay mudada shaqadoodu ku dhamaanaysaa marka lagu dhawaaqo natiijada doorashada, hasa yeeshee Komishanku wuu kordhin karaa mudada shaqada intii uu u baahdo.\n7. Gudoomiyayaasha xafiisyada doorashada degmooyinka iyo gobolada ma noqon karaan shaqaale dawladeed, ciidan qaran, xubin xisbi/urur. Shuruudaha lagu soo xulanayaa waxay la mid yihiin kuwa Komishanka lagu soo doortey.\n1. Gunnooyinka ay qaadanayaa hawlwadeenada xafiisyada doorashooyinka waxa qorshaynaya Komishanka, iyagoo ku salaynaya xilalka hawlwadeenadu ku kala magacaaban yihiin.\n2. Hawlwadeenka loo diro hawl meel ka baxsan halka uu ku noolaa wuxuu yeelanayaa gunno-saad (subsistence allowance) mudada uu maqan yahay, waxana qorshaynaya Komishanka.\nDhawrsanaanta Komishanka, Murashaxiinta, Hawl-wadeenada\n1. Dhamaan hawl-wadeenada ka hawlgelaya xafiisyada doorashooyinka, wakiilada Ururada/xisbiyada ee xeerkani tilmaamay waxay sharci ahaan (legal status) la mid yihiin saraakiil guud (puplic officer).\n2. Murashaxiinta, hawl-wadeenada xafiisyada doorashooyinka iyo wakiilada xisbiyada lama xidhi karo xilliga doorashada, haddii aan la qaban iyagoo dembi ciqaabtiisu gaadhayso 3 sano faraha kula jira.\n3. Haddii uu dembi galo waxaa lagu soo oogi karaa marka ay doorashadu dhamaato ee laga wareejiyo hawsha uu u xil saarnaa.\n4. Komishanku wuxuu leeyahay dhawrsanaan la mid ah ta Golaha Wasiirada mudada uu xilka hayo. Dhawrsanaan ka qaadistoodana waxa loo marayaa sida uu tilmaamayo qodobada 94(8) iyo 96(4) ee Dastuurka.\n1. Xisbi/Urur kasta oo doonaaya in uu ka qaybgalo doorashada Goleyaasha Deegaanka, waa in uu Komishanka Doorashooyinka Qaranka u gudbiyo liiska murashaxiinta uu u xulay inay uga tartamaan doorashada oo degmaysan, kaas oo ku sar-go’an tirada kuraasida Degmo kasta loo xadiday, una qoran si taxane ah oo ku salaysan Habka Liistada Furan (Open List Sytem). Waxa Komishanka Doorashooyinka Qaranku uu siin doonaa murashax kasta Lambar u gaar ah oo u noqon doona summad.\nHasa yeeshee doorashada Madaxweynaha iyo Ku xigeenka Madaxweynaha waxay noqonaysaa habka aqlabiyadda hal-dheeriga ah (majority system), sida dastuurku tilmaamay.\n2. Kuraasta Degmo-doorasho, waxaa Axsaabtu/Ururadu ku kala helayaan habka saami qaybsiga (Proportional Representation System) ee kuraasida iyo codadka xisbi/Ururkasta ka helo Degmadaas, iyadoo uu xisbiga/Ururkuna ay musharaxiintiisu ku kala guulaysanayaan sida ay u kala codbadan yihiin.\n3. Musharaxiinta ku guulaysan waaya doorashada Deegaanka waxay noqonayaan kayd, iyadoo loo kala qaadanayo sida ay u kala codbadan yihiin, marka xubin ama xubno ka mid ah Golaha Deegaanku uu baneeyo xilka.\nQaabka soo bandhigida Murashaxiinta\n1. Liiska murashaxiinta golaha degaanka waxaa soo bandhigaya Guddiga degmada ee Ururka/xisbiga, waana in si cad loo soo muujiyaa magaca murashaxa oo saddexan, meesha uu ku dhashay iyo sanadkii uu dhashay; haddii ay jiraan dad isku magacyo ah waa in la sheego naanysta (haddii ay jitro) iyo magaca oo afaran, waxa kale oo la soo muujinayaa degmada laga sharaxay.\n2. Liisaska murashaxiinta ururka/xisbiga waxa kale oo la soo raacinayaa:-\nb. Caddeynta shaqo ka tegidda ee ku xusan qodobka 7aad ee xeerkan\nt. 4 koobi oo ay si wanaagsan uga muuqato astaantii ururku/xisbigu.\nj. Caddeyn uu bixiyey murashax kastaa oo uu ku muujiyey inuu ogol yahay murashaxnimada iyo inuu buuxiyey shuruudaha ku xidhan.\nd. Rasiidhada bixinta deebaajiga murashaxnimo ee Wasaaradda Maaliyadda eeku xusan qodobka 25aad ee xeerkan.\n3. Waa la tirtirey.\n4. Muran kasta oo ka dhasha xeraynta ama bandhigga liis murashaxiin oo ka dhex dilaaca xisbi/urur gudahiisa waxa go'aan ka gaadhaya golaha dhexe ee xisbiga/ururka arrintu khusayso.\n5. Murashaxa isusoo sharraxay Jagada Madaxweynaha ama Ku-xigeenkiisu waxa uu xaq u leeyahay in uu ka tanaasulo. Haseyeeshee waa in uu qoraal rasmi ah usoo gudbiyo Xisbigii uu ka sharraxnaa iyo Komishanka Doorashooyinka Qaranka ugu yaraan 20 maalmood ka hor taariikhda cod-bixinta. Xisbigii uu murashaxaasi ka sharraxnaa waxa uu soo beddeli karaa oo keliya 7 maalmood ka hor taariikhda cod-bixinta.\n6. Haddii mid ka mid ah murashaxiinta Madaxweynaha ama Ku-xigeenkiisa ee Xisbiyada Siyaasaddu uu geeriyoodo ka dib marka la soo gudbiyo liiska murashaxiinta, waxa uu Xisbiga ay khusaysaa xaq u leeyahay in uu soo beddesho 7 (toddoba) maalmood ka hor taariikhda cod-bixinta. Haddii uu murashaxu geeriyoodo 7da maalmood ee ugu dambeeya gudahooda, Xisbigaasi xaq uma laha in uu soo beddesho. Xaaladaha ku saabsan bannaanaanshaha Jagada Madaxweynaha ama Ku-xigeenka ee ku xusan Qodobbada 86aad iyo 89aad ee Dastuurka, waxaa loo tixraacayaa Dastuurka.\n7. Haddii muddada lagu cayimay faqradaha 5aad iyo 6aad ee toddobada maalmood ah ay Xisbiyadu kusoo beddeli waayaan Murashaxii ay jagadiisu bannaaanaatay sababaha ku xusan faqradahaas awgood, magaca murashaxa jagadiisu bannaanaatay ayaa lagu tartamayaa.\nAstaamaha Liistooyinka Murashaxiinta\n1. Lambarrada murashaxiinta ee Ururrada/Xisbiyadu waa in ay kala duwanaadaan marka lasoo bandhigaayo, iyadoo la raacaayo habka uu Komishanku usoo dhigay.\n2. Xisbi/urur wuxu isticmaalayaa astaan keliya markuu soo bandhigayo murashaxiintiisa heerka degaanka ama Madaxweynaha iyo ku xigeenkiisa.\nMurashaxiinta u tartamaya xilalka waxay bixinayaan deebaaji aan celin lahayn, oo kala noqonaya sidan:-\na) Sl.Sh. 5,000,000 (Shan Milyan oo Shilin) Murashaxiinta Madaxtooyada midkiiba\nb) Sl.Sh 1,000,000 (hal Milyan oo Shilin) Murashaxiinta Golayaasha Deegaanka midkiiba.\nQabashada Liisaska Murashaxiinta\n1. Liistooyinka murashaxiinta Madaxweynaha & ku xigeenkiisa waa in la geeyo xafiiska Komishanka, Liistooyinka murashaxiinta Goleyaasha deegaanka waa in la geeyo xafiisyada doorashada ee degmooyinka ka hor 6da galabnimo maalinta 75aad intaanay cod‐bixintu dhicin, iyadoo ay dhan yihiin lifaaqyadiisa ku tilmaaman Xeerka.\n2. Xafiiska Komishanka ama xafiisyadiisa doorashada ee degmooyinka waxay hubinayaan in murashaxiinta liisaska ku qorani buuxinayaan dhamaan shuruudaha u dhigan heerkooda, Murashaxa aan buuxin shuruudaha waxa lagu celinayaa urur/xisbigii soo sharaxey si ay bedelkiisa u keenaan muddo loo cayimey.\nSheegidda Liisaska Murashaxiinta\n1. Komishanka iyo xafiisyadooda degmo kasta waa inay diyaariyaan qaabka sheegidda murashaxiinta iyagoo u habaynaya siday u kala horeeyaan, kana muuqato astaamahoodii.\n2. Komishanka iyo xafiisyadiisa goob kasta oo cod-bixineed waa inay qoraal ahaan diyaariyo qaab sheegid liisaska murashaxiinta degmada iyadoo lagu dhajinayo goobaha cod-bixinta degmada.\n3. Komishanka iyo xafiisyadiisu waa inay 30 maalmood ka hor taariikhda cod-bixinta ku dhajiyaan liisaska murashaxiinta degmada goobaha fagaarayaasha, boodhadhka ogeysiiska, xafiisyada Dawladaha Hoose iwm, haddii ay suuragal tahayna idaacadda laga sheego ama wargeysyada lagu baahiyo.\nBilowga iyo Dhamaadka Ololaha doorashada\n1. Ololaha doorashooyinku wuxuu bilaabmayaa marka la soo dhejiyo ogeysiiska ku xusan qodobka 27aaad ee xeerkan, waxaanu dhamaanayaa 48 saac ka hor taariikhda la qabanayo cod-bixinta.\n2. Haddii muddada olole Doorasho ku beegmo bisha barakaysan ee Ramadaan, si xisbigii doonaa uu miisaanka ololihiisa uga soo hormariyo bisha Ramadaan, waxa ololaha Doorashadu bilaabmayaa 60 (lixdan) maalmood ka hor maalinta cod-bixinta, waxaanu dhammaanayaa 48 saacadood ka hor maalinta cod-bixinta.\n3. Ololaha Madaxtooyada ee xilligani (Doorashada Madaxtooyada ee sannadka 2010) waxa uu noqonayaa muddo saddex todobaad ah (21 maalmood). Waxa uu Ololuhu bilaabmayaa 23 maalmood ka hor maalinta doorashadu ay dhacayso, waxaanu dhammaanayaa 48 saac ka hor maalinta codbixinta. Hase yeeshee, haddii Ololaha Doorashadu uu ku beegmo bisha Ramadaan waxaa la adeegsanayaa Qodobka 28aad , faqradda 2aad ee Wax-Ka-Beddelka iyo Kaabista Lifaaqa u ah Xeer Lr. 20/2001 ee Golaha Wakiilladu ansixiyay 26/07/2009.\n4. Ololaha Doorashada Goleyaasha Deeegaanka ee xilligan ay Xisbiyada/Ururradu tartamayaan waxa uu noqonayaa muddo dhan affar todobaad oo hal maalin la’ (27 maalmood). Waxa uu Ololuhu bilaabmayaa 29 maalmood ka hor maalinta doorashadu ay dhacayso, waxaanu dhammaanayaa 48 saac ka hor maalinta codbixinta. Jadwalka Ololaha Doorashada waxaa soo saaraaya Komishanka Doorashooyinka Qaranka.\nQabashada shirarka & Banaan-baxyada\n1. Komishanka Doorashooyinka Qaranku waxa uu diyaarinayaa soona saarayaa shaxda isu-soo-baxyada iyo dhoollo-tusyada qorshaysan ee Xisbiyada/Ururrada ee muddada Ololaha Doorashada, oo Xisbiyada/Ururrada loogu qoondeeyey tiro maalmo ah oo is-le’eg. Wasaaradda Arrimaha Gudaha, Guddoomiyeyaasha Gobollada iyo Degmooyinka iyo Duqa Magaalada waxaa ku waajib ah in ay ku dhaqmaan shaxda ay soo saareen Komishanka Doorashooyinka Qaranku xilliga ololaha doorashada.\n2. Magaalo ama tuulo laguma wada qaban karo maalin qudha wax ka badan hal shir iyo banaan-bax.\n1. Muuqaalka boodhadhka, waraaqaha dacaayadaha ololaha doorashada iyo farriimaha ololaha doorashada ee Xisbi/Urur/Murashax waxaa oggolaanaaya Komishanka Doorashooyinka Qaranka islamarkaana joojinaaya haddii ay kasoo hor jeedaan Xeerarka iyo Anshaxa Guud. Mana jirto wax cashuur ah oo laga bixinayaa.\n2. Lama ogola in boodhadhka iyo waraaqaha ololaha doorashooyinka lagu dhejiyo masaajidada, xafiisyada & gaadiidka dawladda, xarumaha diplomaasiyiinta & ururada caalamiga ah iwm.\nHub iyo Lebbis Ciidanimo\nShirarka iyo banaan-baxyada ololaha doorashooyinka waxa ka reebban in loo qaato HUB iyo lebbis ciidan ama wax u eg.\n1. Guddiyada dhexe ama kuwa gobolada/degmooyinka ee ururadu/xisbiyadu waxay wakiil leh xaqa cod-bixinta u soo diran karaan goob kasta oo cod-bixin ka dhacayso oo ay murashaxiin ku leeyihiin. Waxa kale oo ay keeni karaan bedelkiisa haddii uu maqnaado.\n2. Wakiilada ay ururadu/axsaabtu soo dirsadeen waa inay goob-joog ahaadaan marka xafiiska doorashadu hawsha hayo, soona jeediyaan wixii tabasho ama caddeyn ay qabaan (haddii ay jirto), taas oo la diiwaangelinayo.\n3. Magacyada wakiilada ururada/xisbiyada waa in la geeyo Komishanka ama xafiisyadiisa 20 maalmood ka hor taariikhda cod-bixinta. [Komishanka ama xafiisyadiisu wuxuu siinayaa wakiil kasta qoraal ogolaansho ah oo u fasaxaya inuu geli karo kana hawl geli karo goobta cod-bixinta ee loo soo diray.]\n4. Waxaa lagu soo xulayaa wakiillada Axsaabta/Ururrada Shuruudaha hoos ku xusan:\nb) Waa in uu yahay/tahay muwaadin Somaliland u dhashay;\nt) Waa in aanay/aanu da’diisu/da’deedu ka yarayn 25 jir sannadka doorashada la qabanayo;\nj) Waa in uu/ay wax qori karo/karto waxna akhriyi karo/karto;\nx) Waa in uu yahay/tahay qof xilkas ah oo dhaqan toosan.\nDOORASHADA GOLAYAASHA DEGAANKA\nShuruudaha Murashaxa Golaha Degaanka\n1. Waa inuu yahay muwaadin u dhashay Somaliland\n2. Waa inuu si rasmi ah u degan yahay degmada uu iska sharaxayo\n3. Waa inuu muslin yahay kuna dhaqmaa diinta islaamka.\n4. Waa inaan da'diisu ka yareyn 25 sano sanadka doorashada la qabanayo.\n5. Waa inuu ku sifoobay xilkas, dhaqan toosan bulshada dhexdeeda.\n6. Waa in aanu ku dhicin xukun ciqaabeed oo maxkamad horteed kaga cadaadey 10kii sano ee u dambeeyay.\n7. Waa inuu leeyahay aqoon dugsi sare haddii uu iska sharaxayo degmooyinka darejada A iyo B. Hadii uu iska sharaxayo degmooyinka derajada C iyo D waa inuu lahaado aqoon dugsi dhexe ugu yaraan ama wixii u dhigma.\n8. Waa inuu yahay cashuur bixiye degmada uu degan yahay ama uu ka qayb qaatey si mutadawacnimo ah hawlo dan guud ah ee degmadaas.\nUrurada u gudbi waaya xisbi\nUrurada ku guulaysan waaya inay u gudbaan xisbi hasayeeshee, doorashada Golayaasha degaanka ee degmooyinka qaarkood ku guulaysta kuraas, waxa ku waajib ah inay ku biiraan saddexda xisbi ee la ansixiyey midkood. \nDOORASHADA MADAXWEYNAHA IYO KU XIGEENKA MADAXWEYNAHA\nShuruudaha Murashaxa Madaxweynaha & Ku xigeenka Madaxweynaha\n1. Shuruudaha murashaxa Madaxweynaha iyo ku xigeenka Madaxweynaha waxay ahaanayaan kuwa ku tilmaaman Dastuurka Qodobka 82aad.\n2. Xubnaha isu taagaya doorashada Madaweynaha iyo ku xigeenka Madaxweynaha waa inay ka mid yihiin urur/xisbi diiwaan-gashan ama ansaxsan, soona sharaxay.\nHabka Doorashada Madaxweynaha iyo ku xigeenka Madaxweynaha\nHabka lagu dooranayo Madaxweynaha iyo ku xigeenka Madaxweynaha wuxuu ahaanayaa kan ku tilmaaman Dastuurka qodobka 83aad, faqradihiisa 1, 2, 3, iyo 4aad.\nNIDAAMKA MAAMULKA DOORASHADA\nQalabka xafiisyada Doorashooyinka\n1. Komishanka Qaranka ee doorashooyinku waa inay goob cod-bixineed kasta u diyaarisaa qalabkan:\na. Nuqul xeerkan ka mid ah.\nb. Xidhmo lingaxan oo ay ku jirto shaambaddii goobta cod-bixinta oo ay la socdaan khadkii iyo khadeeyihii.\nc. Xidhmo lingaxan oo ay ku jiraan waraaqihii cod-bixintu.\nd. Sanaadiiqdii cod-bixinta lagu ridayay.\ne. Weel lagu qaado waraaqaha cod-bixinta.\nf. Saddex foom oo lagu qoro hawlgalka cod-bixinta.\ng. Foom leh khaanado jeexjeexan.\nh. Qalimo-biiro ku filan calamadaynta warqadaha cod-bixinta.\ni. Ugu yaraan 5 waraaqadood oo tusinaya qaabka cod-bixiyayaashu u calaamadaynayaan warqadaha cod-bixinta.\nj. Quraarad ah khadka aan tirtirmi Karin ee la marinayo cod-bixiyayaasha.\nk. Qalabka qoraalada kala duwan ee loo baahan karo.\nl. m. n Waa la tirtirey\n2. Qalabka ku xusan c, d, e, f, g, ee ku tilmaaman faqradda xubinta hore waa inay ahaadaan laba laba oo si fiican loo kala calaamadiyaa haddii wadajir loo qabanayo doorashooyinka Degaanka.\n3. Komishanku waa inay xafiiska dhexe ee doorasho iyo degmo/gobol kasta u diyaarisaa qalabkan:\na. Nuqul xeerkan ah\nb. Xidhmo lingaxan oo ay ku jirto shambaddii xafiiska degmada, gobolka ee doorasho oo ay la socdaan khadkii iyo khadeeyihii.\nc. Saddex foom oo lagu qorayo hawlgalka cod-bixinta xafiiska doorashada ee degmada/.gobolka.\nd. Foom leh shax jeexjeexan (tabulation forms)\ne. Qalabka wax lagu qoro oo kala duwan (stationery)\nf. Waa la tirtirey. \n4. Qalabka xafiis kasta oo doorasho waa in lagu rido saxarad gaar ah. Saraxadda waa in la xidho oo la lingaxo. Komishanku waa inay qalabkaas dirto wakhti ku haboon iyadoo la socdaan sanaadiiqdii codka lagu ridayey, waxaana loo dirayaa xafiisyada doorashada degmada/gobolka oo u sii gudbinaya goobaha cod-bixinta\n5. b. Komishanku wuxuu goob kasta oo cod‐bixineed u diyaarinayaa waraaqo codbixineed oo dheeraad ah oo aanay tiradoodu ka badnayn 2% tirada waraaqaha ee Komishanku u qoondeeyay goobta, lambarradooda iyo goobaha cod‐bixineed ee loo kala dirayana lagu qorayo diiwaan gaar ah oo Komishanka Doorashooyinka Qaranku leeyahay; waxaana goobta loogu ridayaa baqshad xidhan oo gaar ah oo lagu rido sanduuqa doorashada ee goobta cod‐bixineed.\nt. Waraaqaha dheeraadka ah waxa loo adeegsanayaa oo keliya beddelaadda waraaqaha cod‐bixineed ee xumaada intaan lagu codeyn, taas oo ay waajib tahay in ay ku wada qancaan gudoomiyaha goobta iyo wakiilada Axsaabta/Ururrada u jooga goobta codbixinta. Mar kasta oo warqad ka mid ah waraaqaha dheeraadka ah lagu codeeyana waa in la diiwaan‐geliyaa asbaabaha kalifay.\nWaraaqaha cod-bixinta waa inay ku daabacan yihiin astaamaha ururada/xisbiyada oo kor u taagan si afar gees ah. Astaan kastaa waa inay leedahay meel banaan oo loogu talagalay inuu cod-bixiyuhu ku muujiyo codkiisa. Waraaq kastaana waa ianay leedahay cidhif yar oo xabagaysan oo lagu rogo warqadda cod-bixinta oo lagu lingaxo.\nHabaynta Liisaska rasmiga ah iyo goobaha codbixineed\na. Goob kasta oo codbixinta laga dhiibanayaa waa inay lahaato laba qol oo yar yar oo loogu talagalay in lala galo calaamadaynta waraaqaha cod-bixinta loona habeeyo in qarsoodi codka lagu hubiyo\nb. Sanaadiiqda cod-bixinta lagu ridayaa waa inay yaaliin meel muuqata ama hareeraha ka xigaan miisaska Gudoomiyaha goobta cod-bixinta.\nc. Waa la tirtirey. \nOgeysiinta Liiska Murashaxiinta\n1. Halka nuqul ee ku xusan qodobka 27aad ee xeerkan waa in lagu dhejiyo meel la wada arki karo oo ka mid ah xafiiska doorashada ama goobta cod-bixinta gudaheeda iyo dibeddeedaba\n2. Nuqulka ogaysiinta ee ku xusan qodobka 27aad ee xeerkan oo Komishanku ka soo sameeyay liiska murashaxiinta oo u kala horeeya sidii loogu soo gudbiyay waa in lagu dhejiyo banaanka xafiisyada doorashada iyo gudaha meel la wada arki karo.\nQaybinta Qalabka Doorashada\n1. Xafiiska doorashada degmadu waa inuu hubiyo in goob kasta oo cod-bixin ka dhacayso in la geeyo wixii qalab ah ee loo baahan yahay markay saacadu tahay 6:00 saac ee subaxnimo ka hor maalinta cod-bixinta.\n2. Komishanku Waa inuu geeyo xafiiska doorashada degmada qalabka loogu talagalay cod-bixinta ugu dambayn 4ta galabnimo maalinta ka horaysa cod-bixinta.\n3. Goob kasta oo cod-bixineed waa in la siiyo:-\nb. Nuqul muujinaya magacyada hawlwadeenada goobta\nt. Nuqul muujinaya wakiilada ururada/axsaabta ee goob-jooga ahaanaya.\n1. Gudoomiyaha goobta cod-bixintu markuu helo qalabka ku xusan qodobka la soo dhaafay waa inuu:-\na) Dhiso xafiiska oo uu hubiyayaasha iyo xoghaynta u sheego inay yihiin hawlwadeenadii goobta isla markaana la socodsiiyo sida ay hawsha loo xilsaaray u gudanayaan.\nb) Hubiyo in Wakiilada axsaabta/ururada ee loo soo ogolaaday inay goob-joog ahaadaan inay joogaan.\nc) Markuu hubiyo inay saxaraduhu lingaxan yihiin waa inuu furo saxarada oo hubiyo inay dhan yihiin qalabkii, waana inay goob-joog ahaadaan Hawl-wadeenadii goobta iyo wakiiladii ururada/axsaabtu.\nd) Markuu hubiyo isaga iyo hawl-wadeenadiisa iyo wakiiladu in xidhmooyinka ay ku jiraan shaambadda goobta iyo waraaqaha cod-bixintu lingaxan yihiin, waa inuu furo xidhmooyinka oo waraaqaha cod-bixinta la dhaco shaambada goobta, oo si nidaamsan ugu rido weel xafidan. Waxaa reebban inay markaas joogto qof aan ahayn inta goobta ku qoran.\ne) Inuu hubiyo in ogeysiinta ay ku qoran yihiin tilmaamaha cod-bixinta iyo liisaska murashaxiintu ku dhegan yihiin meelihii loogu talagalay.\nf) Inuu hubiyo in qalabkii loo baahnaa ee cod-bixinta loogu talagalay loo agaasimay sida xeerku tilmaamayo, si hawsha doorashu si hufan ugu hirgasho.\n2. Waa inuu diiwaan-geliyo dhamaan hawlgalka kor ku xusan in la fuliyey. Qoraalka waa inay ku cadaato shaambadda goobta, tirada waraaqaha cod-bixinta ee goobta cod-bixintu heshay.\n3. Waa inuu markaa ka saxeexo hawlwadeenada iyo wakiiladaba in wax waliba sidii loogu talagalay yihiin.\n4. Markuu hubiyo Gudoomiyaha goobta cod-bixintu in hawshaasi qabsoontay waa inuu ku dhawaaqo in cod-bixintu furan tahay.\n5. Haddii ay Xisbiyada Siyaasaddu goob cod-bixineed usoo diran waayaan wakiillo, hawsha doorashadu u xannibmi mayso, hawl-wadeennada Komishanka ee goobtuna shaqadooda way wadanayaan.\nAwoodda Gudoomiyaha Goobta cod-bixinta\n1. Gudoomiyaha goobta cod-bixinta waxa waajib ku ah inuu ilaaliyo nidaamka inta doorashadu socoto. Booliska ayuu ku amri karaa inuu qof goobtaa dibedda uga saaro ama in la qabto qof gef ku sameeyay hawsha doorashada ama qof waali ka muuqato\n2. Booliska looma ogola inuu galo gudaha goobta cod-bixinta haddii aanu Gudoomiyuhu amrin\n3. Saraakiisha Booliska iyo kuwa shaqaalaha dawladda waa in ay fuliyaan codsiyada Gudoomiyaha goobta si loo hubiyo in si dhib yar codka loo bixiyo oo aanay dhicin in lagu ururo miiska hawlwadeenada ama goobta agteeda.\n4. Gudoomiyaha goobta cod-bixinta iyo kuwa xafiiska dhexe waxay xaq u leeyihiin inay isticmaalaan awoodaha ku qoran xubnaha qodobkan.\nGelidda Goobta Cod-bixinta\n1. Xafiiska goobta cod-bixinta waxa geli kara dadka maamulaya xafiiska iyo kuwa ka wakiilka ah axsaabta/ururada iyo kuwa codka bixinaya.\n2. Waxa reebban in cod-bixiyayaashu hub la yimaadaan goobta, markiiba qof ayaa gelaya, iyadoo lookala hor marinayo sidii loo soo kala horeeyay, hasa yeeshee waa la tixgelin karaa inuu ugu hormaro haddii ay jirto qof ka shaqaynaya hawsha doorashada oo doonaya inuu codkiis a bixiyo.\nTalaabooyinka Ka Horeeya Cod-bixinta\nWaa la tirtirey. \nCod-bixiyayaasha aan codka dhiiban Karin\n1. Waxa codkisa dhiiban kara cod-bixiyaha taga goobta cod-bixinta oo codkiisa ku ridi kara sanduuqa.\n2. Haddii uu jiro qof ay naafonimo u diidey inuu codkiisa bixiyo Gudoomiyaha goobta cod-bixinta ayaa u ogolaanaya in cod-bixiye kale oo uu aaminsan yahay inuu gacan siinayo oo ka caawiya sidii uu codkiisa u dhiiban lahaa.\nHaddii uu jiro qof waayeel ah ama aan fahmi karahayn halka uu warqadda ka calaamadinayo, Gudoomiyaha goobta codbixintu wuxuu amrayaa in qof uu ku kalsoon yahay ama haddiiaanu jirinna hawlwadeenada goobtu ay gacan ka siiyaan oo ay ka caawiyaan sidii uu codkiisa u dhiiban lahaa. Wakiilka Xisbiga/Ururka uu u codaynaayo murashaxiisu goobjoog wuu ka ahaan karaa.\n3. Xoghayaha goobta cod-bixinta ayaa qoraalka gelinaya sababta loo ogolaaday in qofkaas naafada ah laga kaalmeeyo sidii uu codkiisa u bixin lahaa, waxa kale oo uu qoraalka ku muujinayaa qofka naafada ah iyo qofka kaalmeeyey.\n1. Marka la dhammays-tiro hawlaha ku xusan qodobka 45aad ee cusub (as amended) ayuu xoghayuhu\na) cod-bixiyaha u goynayaa warqadda codbixinta isagoo xaqiijinaya in dabadii hadhaaga ahayd ee warqaddaa cod-bixineed ku hadhay buugga, u shaambadaynayaa, kuna wareejinayaa si uu ugu soo codeeyo;\nb) Waa la tirtirey.\nc) Waa la tirtirey.\n2. Haddii uu arko cod-bixiyuhu intaanu codayn in warqadda cod-bixintu aanay dhammayn ama ay jeexan tahay, wuu soo celinayaa, waxaanu codsanayaa in loo beddelo, dhacdadaasna waa in la diiwaan-geliyaa.\n3. Cod-bixiyuhu wuxuu dabadeed gelayaa qolka yar ee waraaqaha lagu soo calaamadiyo.\n4. Isagoo adeegsanaya mid ka mid ah qalimmada goobta, ayuu cod-bixiyuhu calaamadinayaa meel ka mid ah qaybta warqadda ee u gaarka ah xisbiga/musharraxa uu doonayo inuu u codeeyo, dabadeedna uu soo laalaabayaa warqadda kana soo baxayaa qolka calaamadinta warqadda.\n5. Intaa ka dib ayuu cod-biixyuhu wuxuu ku ridayaa warqaddisa cod-bixinta sanduuqa cod-codbixinta.\n6. Cod-bixiyuhu wuxuu dabadeed u imanayaa Hubiyaha labaad, kaasoo far-yaradiisa bidix u marinaya khadka aan masaxmin, haddii aanu far-yaro bidix lahaynna, far-yarada gacanta midig, haddii aanu labada far-yaro midna lahaynna farta kale ee u soo xigta iyadoo gacanta bidix mudnaanta khadaynta la siinayo, haddii aanu labada gacmood midna lahaynna meeshii kale ee jidhkiisa ah ee muuqanaysa.\n7. Waa la tirtirey. \n8. Waa la tirtirey.\n9. Waa la tirtirey.\n10. Guddoomiyaha goobtu wuxuu ku ilaalinayaa hawlwadeennada kale ee Xafiiska doorasho ee goobta gudashada xilkooda, waxaanu u gacan-bannaanaanayaa kala-socodsiinta hawsha goobta.\n11. Guddoomiyuhu wuxuu awood u leeyahay inuu debedda uga saaro cod-bixiyaha cudur-daar la’aan dhex meeraysta goobta iyo inuu cod-bixiyahaas dib uga soo celiyo warqadda cod-bixinta. Cod-bixiyahaas waxa loo oggolaanayaa inuu codkiisa dhiibto ka dib marka dadka safka taagani codkooda wada dhiibtaan.\n12. Waa la tirtirey.\n13. Cod-bixiye kasta waraaqo cod-bixineed oo dheeraad ah ama ka duwan kuwa la isticmaalayo, Guddoomiyuhu wuxuu si degdeg ah u amrayaa in laga qaado, hadday suurto-gal u noqotana wuxuu u dhiibayaa ciidanka nabadgelyada si dacwad loogu oogo, dhacdadaasna qoraal ayaa lagu diiwaan-gelinayaa.\n1. Hawlgalka cod-bixintu waa in la dhamaystiro hal maalin gudaheed oo ka bilaabmaysa 7:00 saac ee subaxnimo kuna dhamaanaysa 6:00 fiidnimo\n2. Cod-bixintu way soconaysaa wakhtiga xidhitaanka la tixgelin mayo, haddii ay jiraan cod-bixiyayaal safka ku jira oo aan welli codkooda bixin ilaa ay ka dhamaanayaan.\nGo'aanka cabashooyinka ee goobta cod-bixinta\nXafiiska goobta cod-bixintu waa inuu si ku meel gaadh ah go'aan uga gaadho cabashooyinka (haddii ay jiraan) oo ay ka mid yihiin kuwa af ahaan loo soo jeediyey iyo wixii muran ah ee ku hawlgalka goobta cod-bixinta. Cabashooyinka iyo muranadaas waa in qoraal ahaan loo diiwaan-geliyo.\nHawsha ka horaysa Tirinta Codadka\n1. Markay cod-bixiyayaashu codkooda bixiyaan Gudoomiyaha goobtu wuxuu cod sare ku dhawaaqayaa inay cod-bixintu xidhan tahay.\n2. Markuu Gudoomiyaha goobtu ka ururiyo miiska dhamaan waraaqaha iyo qalabka aan tirinta wax ahmiyad ah u lahayn wuxuu bilaabayaa hawsha soo socota:-\na) Hubinayaa tirada cod-bixiyayaasha isagoo ka eegaya tirada waraaqaha cod-bixinta.\nb) Ururinayaa oo tirinayaa waraaqaha cod-bixinta ee aan la isticmaalin waxaanu ku ridayaa baqshadda 1aad.\nc) Xaqiijinayaa oo saxeexiisa ku muujinayaa waraaqaha doorashada ee xumaaday ama aan hagaagsanayn ee ay soo celiyeen cod-bixyayaashu, ama la arkay inay xun yihiin, waxaanu ku ridayaa baqshada 2aad.\n1. Marka Gudoomiyaha goobtu dhameeyo hawsha ku xusan qodobka la soo dhaafay wuxuu bilaabayaa tirinta waraaqaha cod-bixinta ee sanduuqa ku jira. Si taa loo fuliyo Hubiyuhu wuxuu markiiba sanduuqa ka soo saarayaa hal warqad cod-bixineed, wuxuuna u dhiibayaa Gudoomiyaha, Gudoomiyuhuna wuxuu furayaa warqaddii codbixinta oo cod sare ku dhawaaqayaa ururka/xisbiga codka lagu siiyey; warqadaas waxa hubiyuhu u sii gudbinayaa Hubiyaha kale oo isna tusi doona wakiilada Xisbiyada/Ururada, markaas xoghayaha ayaa gelinaya foomka khaanadaysan ee loogu talagalay ururka/xisbiga codkaas helay waxaanu warqadaas ku ridayaa sanduuqa loo sameeyay\n2. Ma banana in sanduuqa laga soo saaro warqad kale oo cod-bixineed inta tii ka horaysay laga dhamaynayo ee sanduuqa lagu ridayo. Hawsha waxa maamulaya hawl-wadeenada goobta oo keliya.\n3. Gudoomiyaha goobtu markuu dhameeyo tirinta, wuxuu hubinayaa tirada waraaqaha cod-bixinta, iyo inay is keenayaan tirada codadka ururada/axsaabtu guud ahaan heleen, wuxuu intaas raacinayaa tirada codadka lagu muransan yahay ama aan hagaagsanayn ama aanay waxba ka jirin ee ku xusan qodobka 57aad ee xeerkan.\n4. Guddoomiyaha goobtu, markuu caddeeyo ee uu sidaas saxeexiisa ku muujiyo:\na) wuxuu waraaqaha cod-bixinta ee wax-kama-jiraanka laga dhigay iyo waraaqaha cabashada ee wakiillada xisbiyada ku ridayaa baqshadda 3aad;\nb) wuxuu waraaqaha cod-bixinta ee lagu muransan yahayna ku ridayaa baqshadda 4aad;\nc) ugu dambayntiina, wuxuu waraaqaha ansaxay ee la tiriyey ku uruurinayaa baqshadda 5aad.\n5. Hadii sanduuqa cod-bixinta laga helo waraaqo dheeraad ka ah ama ka duwan kuwii goobta lagaga codeeyey, sida iyaga oo aan lahayn shaambaddii goobta, lambarkii waraaqaha cod-bixinta ee goobta amaba nooc ahaan aanay ula mid ahayn waraaqaha lagaga codeeyey goobta, hawlwadeennada goobta cod-bixineed waxay ka dhex saarayaan waraaqaha la tirinayo, waxayna tusayaan wakiilada xisbiyadda/uruurrada ee goobta codbixinta, ka dibna waa la daadinayaa, iyadoo dhacdadaas la diiwaangelinayo.\nXidhitaanka Hawsha Tirinta\n1. Markuu Gudoomiyaha goobtu dhameeyo hawsha tirinta ee ku xusan qodobada kore wuxuu iyadoo fagaare ah ku dhawaaqayaa wadarta tirada cod-bixiyayaasha, codadka saxda noqday iyo tirada codadka uu helay liis kasta oo xisbi/urur iyo Murashaxa.\n2. Si looga badbaado luminta codadka ay muwaadiniintu dhiibteen, waxa wakiilka Xisbi/Urur ku waajib ah in uu saxeexo buqshadaha ama uu qoraal kusoo gudbiyo sababaha uu u saxeexi waayay laguna rido sanduuqa.\n3. Baqshadaha korkooda waxa lagu qorayaa faahfaahinta waxa baqshadda gudaheeda ku jira\n4. Hawsha tirinta waa in loo dhamaystiro si isdaba jooga ah ee la soo tilmaamay oo hakad lahayn oo wax kale aan la dhex galin\n5. Qoraalada raadraaca ahi (records) waa inay si cad u muujiyo hawlaha kor ku xusan\nCodadka xumaada ama Lagu muransanyahay\n1. Waraaqaha cod-bixinta marka la tirinayo waxay noqonayaan waxba kama jiraan:\na) Haddii ay ka duwan yihiin waraaqaha cod-bixinta ee Komishanku gartay in doorashada loo isticmaalo.\nb) Haddii aanay lahayn shaambadda goobta cod-bixinta.\n2. Waraaqaha cod-bixinta ee la tiriyay waxay noqonayaan waxba kama jiraan haddii:-\na) Haddii warqadda cod-bixinta ay ka muuqdaan qoraal ama calaamado ama raad si xirfad leh loo soo agaasimay oo aan loogu talagelin in lagu qoro.\nb) Haddii warqadda cod-bixinta aanay si fiican uga muuqan Karin Ururka/xisbiga codka la siiyey oo la aqoonsan kari waayo.\nc) Haddii warqadda cod-bixinta ay ka muuqato in cod-bixiyuhu calaamadeyay hal astaan xisbi/urur wax ka badan.\n3. Codka waxba kama jiraan wuxuu noqon karaa marka go'aan wadajir ah isku raacaan Hawl-wadeenada goobta cod-bixintu. Haddiise ay isku raaci waayaan oo ay ku kala qaybsamaan, waxa waraaqahaas cod-bixineed loo aqoonsanayaa kuwo muran ka taagan yahay.\n4. Xafiiska Doorashada ee degmada ayaa go'aan ka gaadhi kara waraaqaha cod-bixinta ee muranku ka taagan yahay.\nQoraalka raadraaca Goobta Cod-bixinta\n1. Natiijada raadraaca ee goobta cod-bixinta waxa lagu qorayaa foomka uu soo diyaariyey Komishanka Doorashooyinka Qaranku ee ka kooban xaashi asal (original) ah iyo kow iyo toban xaashiyood oo nuqullo (copies) ah, iyadoo fagaare ahna waxa Guddoomiyaha Goobtu ku dhawaaqayaa:\na) tirada guud ee ka codaysay goobtaa,\nb) tirada codadka xumaaday,\nc) tirada codadka lagu muransan yahay;\nd) tirada codadka ansaxay, iyo\ne) tirada ay kala heleen Xisbiyada/Ururrada/Musharrixiinta tartamay.\n2. Xaashida asalka ah ee foomka ku xusan faqradda 1aad ee qodobkan waxa loo gudbinayaa Guddoomiyaha Xafiiska Doorashada ee Gobolka, laba nuqulna waxa lagu ridayaa isla sanduuqa ay ku jiraan baqshadaha lingaxan ee ku xusan qodobka 55aad(1 iyo 2) ee Xeerka iyo wixii ka hadhay agabkii doorashada waxaana loo gudbinayaa Xafiiska Doorashada ee Degmada, sagaalka nuqul ee soo hadhayna waxa la kala siinayaa wakiillada Xisbiyada/Ururrada .\nQaadista iyo wareejinta Qalabka\n1. Gudoomiyaha goobta cod-bixinta oo ugu yaraan ay la socdaan xubin hawlwadeenada ka tirsani iyo Boolis ilaalo ahi ayaa qaadaya qoraalka raadraac iyo baqshadaha goobta kuna wareejinaya xafiiska doorashada ee degmada, iyadoo aan lahayn wax dib u dhac ah.\n2. Marka xafiiska doorashada ee degmada lagu wareejinayo baqshadaha waa in la hubiyo inay lingaxan yihiin oo aan la furin lana farafarayn. Gudoomiyaha doorashada ee degmadu waa inuu bixiyo caddaynta la wareegidda agabkaas.\nShaqada xafiiska doorashada ee Degmada\n1. Markuu Gudoomiyaha xafiiska doorashada ee degmadu helo agabka lagu tilmaamay qodobka 55aad ee xeerkan waa inuu:-\na. Waa inuu faro hubiyayasha, xoghayaha iyo tiriyayaasha inay hawshooda u diyaar garoobaan.\nb. Waa inuu u yeedho wakiilada ururad/axsaabta ee murashaxiin ku leh degmada ee Komishanku soo ogolaaday inay goob-joog ahaadaan inta hawshu socoto.\nc. Markay Gudoomiyaha, hawlwadeenada iyo Wakiiladu hubiyaan inay saxaraduhu lingaxan yihiin oo aan la furin, waa inuu furo saxarada oo ka soo saaro qalabka ku jira oo hubiyaa.\nd. Markay wadajir u hubiyaan in baqshadahu lingaxan yihiin oo aan hore loo furin, waa inuu furaa baqshadda ay ku jirto shaamnbadu oo hubiyaa in lambarka shaambadu ku yaal qoraalada.\n2. Xafiiska doorashada ee degmadu waa inuu markaas hubiyo in qoraalada iyo baqshadaha ku xusan qodobada 50, 51, 54aad ee xeerkan ay dhan yihiin.\nTirinta Codbixinta Degmeda\nXafiiska Doorashada ee Degmadu, markuu la wareego qalabka goobta doorashada, iyadoo ay goob-joog yihiin wakiillada xisbiyada ee Xafiiska Doorashada ee Degmadu:\n1. Wuxuu hubinayaa inay baqshadaha kala duwani si hagaagsan u lingaxan yihiin;\n2. Wuxuu hubinayaa codadka wax-kama-jiraanka laga dhigay, wixii isbeddel ah ee halkaa ka soo baxana wuxuu ugu kala darayaa xisbiyada/ururrada/musharrixiinta tartamay;\n3. Wuxuu go’aan ka gaadhayaa waraaqaha cod-bixineed ee lagu muransan yahay, iyadoo waraaqaha uu garto in la tiriyo uu xisbiyadu/ururradu/musharrixiintu siday u kala heleen ugu kala darayo;\n4. Wuxuu go’aan ka gaadhayaa sanduuqyada goobaha cod-bixineed ee lagu muransan yahay, natiijooyinka goobahaa cod-bixineedna wuxuu ku qorayaa foomamka raadraaca natiijooyinka cod-bixineed ee goobahaas;\n5. Sanduuq cod-bixineed wuxuu noqon karaa:\na) mid la tiriyo, haddii loo aqoonsado in si sharciga waafaqsan loogu codeeyey;\nb) wax-kama-jiraan, haddii ay sugnaato in si aan sharciga waafaqsanayn loogu codeeyey;\nc) waxa waajib ah in sanduuqa lagu murmo xaaladda sugnaanshihiisa lagu go’aamiyo sugnaanshihiisa labada xaaladood ee ku xusan xubnaha “a” iyo “b” ee faqraddan midkood.\n6. Go’aanka Xafiiska Doorashada ee Degmadu wuxuu ku ansaxyaa aqlabiyadda fudud ee hawlwadeennada xafiiska.\n7. Haddii uu Xafiiska Doorasho ee Degmadu muranka sanduuqa goobta cod-bixineed ama cabasho ku saabsan waraaqo lagu muransanaa dhammayn kari waayo amaba ay cabasho ka timaaddo dib-u-hubinta waraaqo xafiis doorasho ee goob cod-bixineed wax-kama-jiraan ka dhigay, wuxuu u gudbinayaa sanduuqa iyo warbixintiisa oo qoraal ah ama cabashada Xafiiska Doorashada ee Gobolka oo ku dedaali doona inuu muranka halkaa ku dhammeeyo.\n8. wuxuu isu geynayaa natiijada doorashada ee dhammaan goobaha cod-bixinta ee degmada, waxaanu natiijada raadraaca doorashada ee degmada ku qorayaa foomka loogu tala-galay oo ka kooban xaashi asal ah iyo eleven xaashiyood oo nuqullo ah, iyadoo fagaare ahna wuxuu ku dhawaaqayaa:\na) tirada guud ee ka codaysay degmada,\nc) tirade codadka lagu muransan yahay\ne) tirada ay kala heleen xisbiyada/ururrada/musharrixiinta tartamay;\n9. wuxuu u dirayaa Xafiiska Doorashada ee Gobolka xaashida asalka ah ee raadraaca natiijada doorashada Degmada oo ay ku lifaaqan yihiin xaashiyihii asalka ahaa ee goobaha degmada iyo nuqulladdii natiijooyinka dhammaan goobaha degmadu, laba nuqulna wuxuu ku ridayaa sanduuqa, sagaalka nuqul ee soo hadhayna wuxuu kala siinayaa wakiillada Xisbiyada/Ururrada ee Xafiiska Doorashada Degmada.\nHawsha xafiiska doorashada ee Gobolka\n1. Xafiiska doorashada ee gobolku markuu helo qoraalada raadraaca goobaha cod-bixinta iyo natiijada guud ee codadka ka soo baxay degmooyinka gobolka iyo inta xisbi kasta ka helay ee uu u soo gudbiyey xafiisyada doorashada ee degmooyinka gobolku wuxuu hubinayaa xisaab ahaan natiijada codadka.\n2. Xafiiska Doorashada ee Gobolku wuxuu ka go’aan-gaadhayaa wixii cabasho ka taagnayd ama lagu muransanaa ee loo soo gudbiyey, iyadoo ay goob-joog yihiin wakiillada Xisbiyada/Ururrada tartamayaana, wuxuu isu geynayaa natiijooyinka doorashada ee degmooyinka gobolka, waxaanu soo saarayaa:\na) tirada guud ee codadka laga dhiibtay dhammaan degmooyinka Gobolka,\nb) tirade guud ee codadka xumaaday ee degmooyinka Gobolka.\nc) tirada guud ee codadka ansaxay ee degmooyinka Gobolka,\nd) tirada codadka ay kala heleen xisbiyada/ururrada tartmay;\nka dib markuu natiijada doorashada ee gobolka geliyo foomka loogu talagalay, wuxu iyadoo fagaare ah, ku dhawaaqayaa natiijada Doorashada ee Gobolka.\n3. Xafiiska Doorashada ee Gobolku:\na) wuxuu natiijada raadraaca doorashada ee gobolka ku qorayaa foomka ku xusan faqradda 2 ee qodobkan oo ka kooban xaashi asal ah iyo shan (kow iyo toban) xaashiyood oo nuqullo ah;\nb) xaashida asalka ah, oo uu ku lifaaqan yahay nuqul ka mid ah natiijada doorashada ee degmo kasta oo gobolka ah, wuxuu u dirayaa Maxkamadda Sare;\nc) laba nuqul, oo ay ku lifaaqan yihiin xaashiyihii asalka ahaa ee natiijooyinka doorashada ee degmooyinka gobolkuna, wuxuu u dirayaa Komishanka Doorashooyinka Qaranka;\nd) sagaalka nuqul ee soo hadhayna wuxuu kala siinayaa wakiillada saddexda xisbi ee Xafiiska Doorashada Gobolka.\nTirinta codadka doorashada Degaanka & ku dhawaaqidda natiijada\nGudoomiyaha xafiiska doorashada ee degmadu markuu helo agabka ku xusan qodobka 55aad ee doorashada degaanka, markaas waa inuu\n1. Waa inuu tiriyo oo isu geeyo dhamaan cod-bixinta ka soo baxday goobaha cod-bixinta degmada\n2. Hubiyo codadka waxba kama jiraanka ah ee ka soo xerooday goobaha cod-bixinta degmada\n3. Go'aan ka gaadho codadka lagu muransan yahay.\n4. Tiriyo codadka ansaxay ee urur/xisbi kasta ka helay doorashada degmada.\n5. Xisaab ahaan isu qaybiyo tirada guud ee codadka ansaxay ee degmada iyo tirada kuraasta degaanka degmada, soona saaro inta urur/xisbi waliba ka helayo codadka.\n6. Hubiyo urur/xisbi kasta inta uu ka helayo kuraasida degaanka.\n7. Markaas ku dhawaaqo magacyada murashaxiinta ee xisbi/urur kasta ku guulaystay doorashada, iyagoo isugu xiga siday u kala horeeyeen, sida uu tilmaamayo qodobka 23aad ee xeerkan.\n8. Natiijada doorashada degmada si fagaare ah ugu dhawaaqo kuna dhejiyo boodhka xafiiska doorashada ee degmada magacyada murashaxiinta guulaystay.\nGudbin raad raac (records)\n1. Raadraacyada hawlgalada ku xusan qodobada 55aad, 56aad iyo 58aad ee xeerkan waxa lagu qorayaa foomamka Komishanku u diyaariyey mid kasta, waana inay ahaadaan min saddex nuqul.\n2. Nuqulada raadraacyada (records) waxaa loo qaybinayaa sida uu tilmaamayo qodobada 55, 58aad ee xeerkan.\nSoo saaridda Go'aanada Doorashooyinka Degaanada\nXafiiska doorashada ee degmaddu waa inuu soo saaro go'aanka doorashada degmada, iyagoo ku muujinaya qoraal kooban oo ay ku qoran yihiin magacyada murashaxiinta ku guulaystay doorashada degaanka, waxaana lagu dhejinayaa xafiiska maamulka Dawladda Hoose ee ay khusayso. Iyagoo nuqul ka mid ahna u gudbinaya xafiiska dhexe.\nHubaal-celinta doorashada Degaanada\n1. Gudoomiyaha Maxkamadda gobolku waa inuu hubaal-celiyo oo ansixiyo go'aanka doorashada Golayaasha degaanada. Waa inuu go'aan ka gaadho wixii muran ama cabasho ah ee guud ahaan uu u soo gudbiyey xafiiska doorashada ee degmadu ee soo baxay intii hawshu socotey.\n2. Dacwadaha ku saabsan Doorashada Deegaanka waxaa awood u leh Maxkamadda Gobolka, waana in dacwaddaasi ay soo gaadho Kaalinta Maxkamadda Gobolka 7 (toddoba) maalmood gudahood oo ka bilaabanta maalinta ay Xafiisyada heer Degmo ee Komishanka Doorashooyinka Qaranku ay soo saaraan go'aannada doorashooyinka deegaannada sida ku cad Qodobka 61aad ee Xeer Lr. 20/2001. Cabasho kasta oo ka dambaysa muddada Qaanuuniga ahi waa waxba kamajiraan (null and void).\n3. Maxkamadda Gobolku waa in ay ku go'aan qaadataa muddo 10 (toban) cisho gudahood ah oo ka bilaabanta maalinta ay cabashadu soo gaadhay kaalinta Maxkamadda Gobolka ee ay khusayso. Dhinac kasta oo aan ku qanacsanayn go'aanka Maxkamadda Gobolku waa in ay racfaan qaadashadooda diiwaangeliyaan isla marka xukunka lagu dhawaaqo. Waa in ay racfaan qaadashadooda ku diiwaan-geliyaan muddo 2 (laba) cisho gudahood ah oo ka bilaabanta isla maalinta ay Maxkamaddu ku dhawaaqday go'aanka. Maxkamadda Gobolku waa in ay muddo 2 (laba) cisho ah ugu soo gudbiso Maxkadda sare. Haddii ay isla maalintaa racfaan qaadan waayaan, xaq uguma laha in ay dacwadoodu u gudubto Maxkamadda Sare;\n4. Go'aannada Maxkamadda Gobolka waxaa looga racfaan qaadanayaa Maxkamadda Sare (oo ah Maxkamadda Dastuuriga ah). Maxkamadda sare waa in ay muddo toban cisho gudahood ah (10 cisho) kusoo saartaa xukunka iyo natiijada kama dambeysta ah.\nHawsha xafiiska Dhexe ee Doorashada\n1. Gudoomiyaha Komishanku markuu helo qalabka & qoraalada raadraaca ee ku xusan qodobka 60aad ee xeerkan, waa inuu a. Inuu faro kaaliyayaasha iyo xoghaynta inay u diyaaargaroobaan hawsha.\na. U yeedho Wakiilada ururada/axsaabta si ay goob-joog u ahaadaan marka hawshu socoto.\nb. Inay wadajir u hubiyaan in baqshaduhu lingaxan yihiin oo aan la furin, markaa waa inuu furaa oo ka soo saaraa agabka ku jira.\nc. Inay wadajir u hubiyaan in baqshadahu lingaxan yihiin oo aan la furin, markaa waa inuu furo baqshadda ay ku jirto shaambadda xafiiska doorashadu, waana in qoraalka raadraaca lagu muujiyo lambarka shaambada.\nd. Waa inuu qalabka hadhay u gudbiyo xoghayaha\n2. Xafiiska dhexe ee doorashooyinku waa inuu markaas hubiyo inuu helay qoraalka raadraaca ee ku xusan qodobka 60aad ee xeerkan oo laga doonayo xafiisyada doorashooyinka ee degmooyinka/gobolada.\nKu dhawaaqidda natiijada Doorashooyinka Madaxtooyada\n1. Gudoomiyaha Komishanku markuu ka helo xafiisyada doorashooyinka ee degmooyinka/gobolada waa inuu:\na. Go'aan ka gaadho dacwooyinka la xidhiidha cod-bixinta iyo tirinta.\nb. Tiriyo oo isku geeyo (xisaab ahaan) codadka ansaxay, kuwa xumaaday ama waxaba kama jiraanka ah ee ka yimid xafiisyada doorashooyinka gobolada.\nc. Markuu si walba u hubiyo ee uu ku qanco in hawshu si habsami u dhacday, wuxuu si ku meel gaadh ah ugu dhawaaqayaa natiijooyinka doorashada Madaxweynaha iyo ku Xigeenka Madaxweynaha.\n1. Dacwadaha ku saabsan doorashooyinka Madaxweynaha iyo ku xigeenka Madaxweynaha waxa awood u leh Maxkamadda Sare, waana in dacwadaasi ay soo gaadho kaalinta maxkamadda 10 maalmood gudahood oo ka bilaabmaya maalinta ay Komishanka Doorashooyinka Qaranku ku dhawaaqaan natiijada ku-mel-gaadhka ah. Maxkamadda Sare, waa in ay ka hor intaanay muddada Dastuuriga ahi dhammaanin ay go’aan kaga gaadho dacwaddaas. Haddii ay wakhtigaa loo cayimay dhaafto dacwadaasi wax tixgelin ah ma leh.\n2. Maxakamadda Sare markay hesho qoraaladda raadraaca ee xafiisyada gobolada ee doorashada iyo kuwa xafiiska dhexe ee Komishanka isla markaana hubiso xisaab ahaan iyo sharci ahaan doorashada waxay ku dhawaaqaysaa natiijada doorashada Madaxweynaha iyo ku xigeenkiisa.\nQodob 66 Adeegsiga iyo dhaqangalka wax-ka-bedelka iyo kaabistaa Xeerka Doorashooyinka Madaxtooyada iyo Golayaasha Degaanka Xeer Lr. 20/2001 iyo Lifaaqyadiisa\n1. (Xeerkii 2001kii): Xeerkani wuxuu dhaqangelayaa marka uu Madaxweynuhu saxeexo, laguna soo saaro faafinta rasmiga ah ee Dawlada.\n2. (Lifaaqii 1aad): 1. Wax-Ka-Beddelka iyo Kaabista xeerka Doorashooyinka Lr. 20/2001, waxa loo adeegsan karaa oo keliya doorasho kasta oo ku salaysan nidaamka doorasho ee cod-bixiyayaashu diiwaan-gashan yihiin ee laga qabto dalka JSL. 2. Wax-Ka-Beddelka iyo Kaabista xeerka Doorashooyinka ee Lr. 20/2001 wuxuu dhaqan-gelayaa marka ay Golayaasha sharci dejintu ansixiyaan uuna saxeexo Madaxweynaha JSL, laguna soo saaro faafinta rasmiga ah ee dawladda.\n3. (Lifaaqii 2aad): Wax-Ka-Beddelka iyo Kaabista xeerka Doorashooyinka ee Lr. 20/2001 wuxuu dhaqan-gelayaa marka ay Golayaasha sharci dejintu ansixiyaan uuna saxeexo Madaxweynaha.\n4. (Lifaaqii 3aad): Wuxuu dhaqagelay markii Madaxeynuhu sexeexay.\n5. (Lifaaqii 4aad): Wax-Ka-Beddelka iyo Kaabista Xeer Lr. 20/2001 iyo Liaaqyadiisa 1aad, 2aad, iyo 3aad waxa uu dhaqan-gelayaa marka ay Golayaasha Sharci Dejintu ansixiyaan ee uu Madaxweynuhu saxeexo.\n6. (Lifaaqii 5aad): Wax-Ka-Beddelka iyo Kaabista Xeer Lr. 20/2001 iyo Liaaqyadiisa 3aad, iyo 4aad waxa uu dhaqan-gelayaa marka ay Golayaasha Sharci Dejintu ansixiyaan ee uu Madaxweynuhu saxeexo.\nMaxamed Xuseen Cisman C/qaadie X. Isamaciil Jirde\nXoghayaha Guud ee Golaha Wakiillada K/S Guddoomiyaha Golaha Wakiillada\nSHAXDA WAX KA BEDDELKII XEERKA: Qodobada wax laga bedellay ama la tirtirey\nLifaaqa 2aad (2010)\n9(4) ilaa 9(6)\n22(1) ilaa (3)\n23(5) ilaa 23(7)\n24(1) ilaa 24(3)\n37(1) l, m, n\n37(5) a, b,c\n37(1) l,m,n –titirid\n37(3) f - tirtirid\n37(5) a, b\n45(1), (2), (3)\n45(3) - tirtirid\n47(1) ilaa 47(13)\nWeedhan mar labaad ayaa lagu tirtirey Lifaaqii 4aad.\n47(1) b & c – tirtirid.\n47(8)a ilaa e - tirtirid\n47(9) & 47(12) tirtirid\n51(1), 51(4), 51(5)\n57(1) ilaa 57(9)\n57(2) & 57(3)\n57(8), 57(8)e, 57(9)\n58(1) ilaa 58(3)\n58(3) a to d\n62(2) to 62(4)\n60(1) – 60(2)\n Lifaaqa 4aad (2012) oo Madaxweynuhu saxeexay 25 July 2012.\n Lambarada faqradaha Qodobkan waxay lamabaro 1, 2, 3 .. markii Xeerku soo baxay 2001kii, in kastoo nuqul “darfat” ah oo Holaha Wakiiladu mareegtooda ku soo saareen ay faqradahani u dhiganyihiin sidii xarafyo a, b, c … Waxaan nuqlkan dib ugu noqdey lamabraddii. Sidaas oo kale waxaa ah Qodobada 15, iyo 16 ee Xeerkan.\n Lifaaqa 4aad (2012).\n In kastoo faqradani oo ku jirtay wax ka beddelkii 2010kii ay la xidhiidhay nidaamaka diiwaanka codbiiyaasha, wax saameyn ah kuma laha Doorashada Golayaasha Deegaanka ee 2012 oo waxay ku saabsantahy doorashada Madaxweynha.\n Waxa kor u qaadey Lifaaqii 5aad (2012). Muddadani waxay aheyd 2001kii 180 cisho oo hoos loogu dhiey 40 cisho; waxaa kor u qaadey Lifaaqii 2aad oo ka dhigey 60 cisho; hadanna waa 90 cisho.\n Faqradahan 4aad ilaa 6aad waxaa ku kordhiyey Xeerka Lifaaqii 5aad (2012).\n Lifaaqii 4aad (2012) ayaa weedhii ugu dambeysey tirtirtey.\n Lifaaqii 5aad(2012). Wax ka Beddelkii hore ee Lifaaqii 4aad (2012) (oo dib u noqday Lifaaqii 3aad ee astaanta gaarka ah) ayaa wuxu u dhignaa sidan:\n“Xisbi/Urur kasta oo doonaya in uu ka qayb-galo doorashada Golayaasha Deegaan, waa in uu komishiinka Qaranka u gudbiyo liiska musharaxiinta uu u xulay inay uga tartamaan doorashada oo degmaysan, kaas oo ku salaysan tirada kuraasida degmo kasta loo xadiday, una qoran si taxane ah, waana in komishinku siiyaa musharax kasta Astaan u gaar ah”.\nKommishanku waxay soo jeedisey in murashuxiinta lambar la siiyo haddi kale xaashida codbixinta ayaa aad u dheeraaneysaa oo khakhal gelineysaa codbixinta. Golaha Guurtidu waxay markii hore ku adkeeysteen in astaan u gaar murashax kasta la siiyo oo Glaha Wakiiladu ku ayideen Lifaaqqii 5aad. Labada Gole oo fadhiyo aan aan caadi aheyn, oo M/weynuhu codasay, ayey dib u eegeen Qodobkani oo wax ka bedellkissa ay ku ansixiyeen (lifaaqa 5aad) 7dii iyo 11kii bisha ogosto 2012.\n Lifaaqii 3aad (2011).\n Lifaaqa 4aad (2012)\n Lifaaqa 4aad (2012) iyo Lifaaqii 5aad (2012) ayaa tirtirey saddexdan faqradood ee Qododkan oo ku bedelaay faqradan kaliga ah . Doorashada Madaxweynaha, marka la gaadho, waa in dib loo eega Qodobkan oo aan markii hore gaar u aheyn\n Lifaaqa 4aad (2012) ayaa intan ku bedellay tii hore oo aheyd “kuwa murashaxiinta degaanadana la geeyo xafiisyada doorashada ee degmooyinka ka hor 6da galabnimo maalinta 45aad intaanay cod-bixintu dhicin, iyadoo ay dhan yihiin lifaaqyadiisa ku tilmaaman xeerka”.\n Lifaaqa 4aad (2012) ayaa ka saarey weedh ku saabsaneyd in suuqa lala maor cod baahiyo.\n Lifaaqa 4aad (2012). Ka hor waxa ay faqradani aheyd sidan: “Dadka qabanqabinaya shirarka iyo banana-baxyada la xidhiidha ololaha doorashada waa inay qoraal ku ogeysiiyaan Gudoomiyaha Degmada iyo Saldhigga booliska ay khusayso 48 saacadood ka hor wakhtiga la samaynayo. Gudoomiyaha degmadu wuu diidi karaa in la sameeyo shirarkaas ama banaan-baxaas, haddii uu ku qanco in waxyeelo loo gaysanayo caafimaadka, anshaxa, ama nabadgelyada guud iwm, waxaana ku waajib ah inuu amro in shirarkaas ama banana-baxaas lagu qaban karo meel uu tilmaamay ama wakhti uu cayimay.”\n Lifaaqa 4aad (2012). Ka hor waxa aheyd “labo” shir.\n Lifaaqa 4aad (2012). Ka hor waxay faqradani aheys sidan: “Muuqaalka boodhadhka iyo waraaqaha dacaayadaha ololaha doorashada waa in la geeyo xafiiska Gudoomiyaha degmada 48 saac ka hor intaan shaaca laga qaadin. Mana jirto wax cashuur ah oo laga bixinayo arrintaas.”\n Lifaaqa 2aad (2010) ayaa keeney kordhiskan; Lifaaqa 4aadna (2012) waa uu ku celiyey.\n Lifaaqa 4aad (2012) – ma muuqatu in weedhan laga saarey faqradan iyo in kale.\n Lifaaqa 3aad ee wax ka bedelka Xeerkan oo hirgalay 13kii Diisambar 2011 ayaa da’da u bedellay 25 sanno oo markii hore aheyd 35.\n Qodobkan waxa sii adkeeyey oo wax ku darey Qodobka 24(1) ee Xeerka Nidaamka Ururada iyo Axaabta Siyaasada, Xeer Lr. 14/2012: “Xisbi kasta/Urur oo ku guulaysan waaya doorashada Golayaasha deegaanka waxay ku biirayaan iyaga iyo Xubnahooda golayaasha deegaanka ee ay ka helaan degmooyinka dalka saddexda xisbi qaran ee soo baxay kay doonaan, waxayna qoraal ahaan ugu gubinayaan Gudidda Diiwaangalinta mudo aan ka badnayn hal bil (30 maalmood).”\n Lifaaqa 4aad (2012) iyo Qod. 4aad ee Lifaaqii 3aad (2011) ee Xeerka Diiwaangelinta Codbixiyaasha. Waxaa la tirtirey xarafyada kale ee aha l, m, n, oo markii hore ku dartey Lifaaqii 1aad (2009), kuna saabsanaa liisaska iyo aalada la xidhiidha diiwaangelintii cod-bixiyaasha.\n Lifaaqa 4aad (2012) ayaa wax ka bedellay faqradahan (b) iyo (c).\n Lifaaqa 4aad (2012) ayaa tirtirey weeedhii ugu dambeysey.\n Lifaaqii 4aad (2012) ayaa faqradan tirtirey.\n Lifaaqa 4aad (2012) ayaa weedhan ku kordhiyey faqradan waayo, sida Lifaaqa ku qoran “heerka qoris-akhris la’aanta ee dalkeenna aad sarreeya”.\n Kalmado ayaa laga tirtirey - Lifaaqa 4aad (2012).\n In kastoo Lifaaqa 4aad (2012) faqraddan 7aad mar kale tirtirey, horey ayaa faqradan oo uu Xeerka ku kordhiyey Lifaaqa 1aad (2009) lagu tirtirey Lifaaqii 2aad (2010), waxeyna markii hore u qorneyd sidan: “7. Intaas ka dib ayuu hubiyaha labaad siinayaa cod-bixiyaha kaadhkiisii oo uu dalooliyey, isagoo adeegsadey aaladda loogu tala-galay daloolinta kaadhadhka, cod-bixiyuhuna uu si degdeg ah uga baxayaa goobta cod-bixinta isagoo anshaxa dhawraya.”\n Lifaaqa 4aad (2012) oo faradaan yidhi waa tii 9aad, laakin waxay aheyd tii 8aad (eeg fiiraha hoose ee kan ka horeeya). Sidoo kale Faqradahan kale ee ku xiga ee Lifaaqa 4aad (2012) tirtirey oo ah kuwaa 9 ilaa 11aad oo Lifaaqo yidhi waa 8 ilaa 12aad.\n Kalmado ayaa laga saarey - Lifaaqa 4aad (2012).\n Lifaaqa 4aad (2011).\n Lifaaqa 4aad (2011) ayaa faqradan ku bedellay tii hore oo aheyd: “2. Intaa dabadeed, Baqshadaha waa la lingaxayaa, korkana waxa lagaga dhufanayaa shaambaddii goobta, waxaana korka wadajir uga saxeexaya Gudoomiyaha goobta, ugu yaraan hal hubiye iyo wakiilada xisbi/urur kasta oo murashaxiin ku leh goobta-codbixinta.”\n Lifaaqa 4aad (2002).\n Cinwaanka Qodobkan (oo ku saabsan tirinta codbixinta Degmada) markii hore ee 2001dii waxa u aha “Tirinta Cod-bixinta Doorashada Madaxtooyada”. Waxa se la bedellay cinwaanka Lifaaqii 1aad (2009) – oo maaheyn, sida ku qoran Lifaaqa 4aad (2012), Lifaaqii 2aad (2010).\n Lifaaqa 4aad (2012) ayaa ku kordhiyey “ururrada” weedhan iyo tan 3aad iyo tan 8(kh).\n Waxaa muuqata in cadadkan 5 ay aheyd in lagu bedello 11, waayo xarafka (x) ee faqradan waxaa loo bedellay cadadka nuqulada xaashiyada asalka ee soo hadhaya 9 oo la siinayo wakiilada. Sidaas oo kale Qodobka 54(1)aad ee Xeerkan ee ku saabsan goobta codbixinta oo xaashiyadaha asalka ah ee raadraaca ka dhigaya tiradooda 11.\n Lifaaqa 4aad (2012) ayaa bedellay faqaradii 2aad, kuna kordhiyey labo faqradood oo kale ee (3) iyo (4).\n Eeg Qodobka 65aae ee Xeerkan oo ku saabsan cabashooyinka ama dacwadaha kus saaban doorashada Madaxweynaha iyo Xeerka Nidaamka Garsoorka (Xeer Lr. 24/2003) (ee 49 Qodob ah) wuxuu dhigaya in Maxkamada Sare awood u leedahey “dhageysigga cabashooyinka laga keeno maxkamadah goboladda ee ku saabsan kuraasidda Golayaasha Deegaanada” (Qod. 9(4)(d)). Cabashooyinku waxay ku sal leeyihiin Xeerkan oo maaha ma haboona in Maxkamada Distooriga la dhex geliyo arrimo aan distoorka fasirraadiisa ku saabsaneyn. Haddi Goluhu dib u egayaan Lifaaqa 4aad, tanna waa fiicantahay in eegaan oo ka saaraan.\n Xeerka iyo lifaaqyadiisu waxay dhamaan ku dhaqan-gelay markii u madaxweynuhu saxeexey . Markii ugu horeysey Xeerkani wuxu dhaqan-gelay 6/12/2001. Golaha Wakiladu waxay ansixiyeen 14 November 2001 (GW/KF 15/200/2001).\n Lifaaqa 1aad waxa uu dhaqan-gelay 29/07/2010.\n Lifaaqa 2aad waxa uu dhaqan-gelay 17/05/2010.\n Lifaaqa 3aad waxa uu dhaqan-gelay 13/12/2011.\n Lifaaqa 4aad waxa uu dhaqan-gelay 25/07/2012.\n Lifaaqa 5aad waxa uu dhaqan-gelay 07/08/2012.


Xukuumadda Soomaaliya oo ka qeyb galeysa shir ka furmayo Qaahira – XAMAR POST\nXukuumadda Soomaaliya oo ka qeyb galeysa shir ka furmayo Qaahira\nBy Mohamed Abdi Last updated Mar 8, 2022\nMagaalada Qaahira ee dalka Masar waxaa gaaray Wafdi uu hoggaaminayo Wasiirka Wasaaradda Arrimaha dibedda Xukuumadda Soomaaliya Cabdisaciid Muuse Cali.\nUjeedka Safarka ee Wafdiga Wasiirka ayaa ah ka qeyb galka meertada 157-Aad ee shirka Wasiiradda Arrimaha Dibadda dalalka jaamacadda Carabta oo ka dhacaya Magaalada Qaahira.\nShirkaan ayaa waxaa ay wafuudda kaga doodi doonaan ajandaha qabyo qoraalka ah ee shirka Wasiirada, oo ka kooban 11 qodob kuwaas oo saabsan arrimo kala duwan oo ay ka mid yihiin arrimaha siyaasadda, dhaqaalaha, arrimaha bulshada, amniga, maaliyadda iyo maamulka, iyada oo la dhageysan doono Warbixinta xoghayaha Guud ee intii u dhaxaysay labadii kalfadhi ee ugu dambeeyay.\nCabdi Saciid Muuse Wasiirka Arrimaha Dibadda Soomaaliya ayaa la filayaa in uu shirka ka jeediyo khudbad uu kaga hadlayo xaaladda Soomaaliya, caqabadaha iyo Warbixin la xiriirta halka ay marayaan doorashooyinka Soomaaliya.\nSidoo kale, Wasiirka inta uu ku sugan yahay Magaalada Qaahira, waxaa uu kulamo doceedyo kala duwan la yeelan doonaa Wasiiro arrimo dibadeedyada ka qeyb galaya Sgirkaas, iyaga oo ka wada hadlin doona xaaladda Guud ee dalka Soomaaliya.\nXiisad ka taagan Magaalada Garbahaarey


Sideen lacag u diri karaa anigoo adeegsanaya aappka? : TalkRemit Customer Portal\nSideen lacag u diri karaa anigoo adeegsanaya aappka? Print\n1) Ka gal aappka adoo adeegsanaya cinwaanka emaylka aad isku diiwaan galisay TalkRemit iyo lambarka sirta ah ee aad sameeysatay xiliga is diiwaan galinta.\n8) Marxaladda ugu dambeysa waa qeybta lacag bixinta. Waxaad xulaneysaa habka aad lacagtan aad direyso aad u bixin lehyd. Waxaad heli doontaa xulashooyinka kala ah Boorsadda Hawada, Kaarka iyo Bangiga. Dooro midka aad kubixineyso kadib taabo ?Bixi?.


Maurizio Sarri oo si RASMI ah ugu dhawaaqay liiska xiddigaha kooxdiisa Juventus ee ka qeyb galaya kulanka Lyon – Gool FM\n(Turin) 07 Agoosto 2020. Tababaraha kooxda Juventus ee Maurizio Sarri ayaa ku dhawaaqay liiska ciyaartoydiisa kaga qeyb galaya kulanka caawa ay la ciyaari doonaan naadiga reer France ee Lyon.\nJuventus oo maanka ku haysa in lugtii hore looga soo adkaaday 1-0 ayaa soo dhoweynaysa Lyon lugta labaad ee wareegga 16-ka tartanka xiisaha badan ee Champions League.\nLiiska xiddigaha uu ku dhawaaqay tababare Maurizio Sarri ayaa lagu soo daray xiddiga reer Argantina ee Paulo Dybala, halka ay ka maqan yihiin labada ciyaaryahan ee Douglas Costa iyo Mattia De Sciglio.\nHaddaba halka hoose kaga boggo liiska xiddigaha kooxda Juventus uu ku dhawaaqay tababare Maurizio Sarri, kuwaasoo ka qeyb galaya kulanka ay caawa soo dhaweynayaan kooxda Lyon ee tartanka UEFA Champions League.


Ogaden News Agency (ONA) – Maqaal: Ka Runsheegida Nolashu Ma’aha Mid Kubaal Marinaysa Xaqiiqda, By C/lahi C/ Ibraahim.\nMaqaal: Ka Runsheegida Nolashu Ma’aha Mid Kubaal Marinaysa Xaqiiqda, By C/lahi C/ Ibraahim.\nPosted by Dulmane\t/ January 3, 2019\nKa Runsheegida waayaha Noloshu ma aha mid ku baal marinkarta xaqiiqada dhabta ah\nBiyo meel Godan ayay isagu yimaadaan!\nHalganka shacabkeena Soomaalida OGADENIA wuxuu soo Maray marxalado kala duwan, iyadoo ujeedada rasmiga ah ay ka midaysnaayeen ee ah Helida xuquuqahooda lama dhaafaanka ah, ayaa hadana markaan taariikhda dib umilcsano waxaan tusaale usoo qaadanaynaa wadadii iyo Ururadii maamuuska iyo Qadarinta naga mudan waligoodba iyo dadaalkii baaxada lahaa ee ay soo bandhigeen xilliyadoodii:-\n1- Gayshkii oo ahaa Gobanimo Doon xalaal ah.\n2- WSLF oo Xornimo Doon ahaa.\n3-ONLF oo masuuliyad iyo xil gooni ah iska saartay, xal u Helida Aayo ka tashida Umadeena, iyadoo ay xusid mudantahay wakhtiga iyo mudada oo ay aad uuga badnayd iyo 34 jirsatay taariikhda Halganka JWXO.\nWaxaa kale oo intaas u dheeraa hurida Naf iyo Maalba lahayd iyo mintidnimadii adkaysiga lahayd we ay dhabarka uridatay oo ah mid aan la ilaawikarin a bid!\nAmaan ma aha waa xaqiiqada Biyo kama dhibcaanka ah, Cadawgeena ayaa qirsan qodobkaasna.\nMarkaan ka runsheegayno marxaladihii Gumaystayaashii Talyaaniga iyo ingriiska iyo Abasiiniya Waxay ahaayeen dhamaantood Gumaystayaal ku soo Duulay dhulkeena iyo Dadkeena.\nDhinaca wada hadalada ku saabsanaa in heshiis laga gaadho Qayida OGADENIA iyo Sidii xal Nabadeed loogu heli lahaa Waxay soo Martay wajiyo Dhawr ah, balse uugu danbayn JWXO Waxay heshiis Nabadeed lagashay Wadankii Ay ishayeen ee Ethiopia.\nMarkuu xaal sidaa yahay maan dad waa mudacyo, Nabaduna Cid walba waa u Dan!\nMarkaad Nabad rabto Dagaal ayaa loo diyaar garoobaa, waa Masalo horay loo soo tijaabiyay ma lihi Dagaal aan qaadno hada balse wixii Danaheena baalmaris ku soo aadanaan karana aqbalimayno!\nGunta ceelka salkiisa soo taabashadeedu markay suurtagal-tahay waxaa fududaan inta halbeega cabirka biyahaasi iyo intay ku filan karaan.\nAan wada Noolaano waa sax, balse wixii inoo wada Dan noqon kara ayaa socon kara markasta, wixii dhalanteed ku dhigan maraago Hubaal miisaankeenuna waa mid Culus!\nQoraa Madax Banaan: Cabdullaahi Cabdi Ibraahim.


War saxaafadeed ay soo wada saareen Wasaaradda Waxbarashada, Hiddaha iyo Tacliinta Sare ee dawladda Federaalka Soomaaliya iyo Wasaaradda Waxbarashada Iyo Tacliinta Sare ee Puntland. – Ministry of Education in Puntland\nHorudhac:Waxaa Puntland soo gaaray wafdi uu hoggaaminayo Ra’iisalwasaaraha dawladda Faderaalka ee Soomaaliya (DFS), mudane Maxamed Xasan Rooble. Waxaa wafdiga qayb ka ahaa Wasiirka Waxbarashada, Hiddaha iyo Tacliinta Sare ee DFS, mudane Cabdullahi Abuukar Xaaji (Carab)iyo Wasiiru-dawlaha Waxbarashada, Hiddaha Iyo Tacliinta Sare ee DFS, mudane Cabdiraxmaan Maxamuud Cabdulle (Jaabir).Maanta oo ay taariikhdu tahay 13 Disembar 2020, waxaa kulan is afgarad ah dhexmaray madaxda labada Wasaaradood. Kulankan waxaa looga arrinsanayey arrimaha waxbarashada dalka iyo sidii loo xoojin lahaa wadashaqaynta labada wasaaradood ee Puntland iyo dawladda dhexe.Waxaa la isku afgartay qodobbada hoos ku xusan\n:1. In ardayda Puntland ee dhammaysay dugsiga sare loo fasaxay shahaadadii dugsiga sare ee Federaalka oo laga heli doono xarunta dhexe ee WW&TS ee dawladda Puntland iyo xarunta dhexe ee WWH&TS ee dawladda Federaalka Soomaaliya\n.2. In la isugu yimaado shirweyne looga arrinsanayo arrimaha waxbarashada dalka (sida xeerka iyo siyaasadda waxbarashada, dhismaha guddiyada imtixaanaadka, manaahijta iyo kormeerka waxbarashada, IWM)\n.3. Waxa ay labada wasaaradood isla qaateen in ardayda reer Puntland loo siidaayay shahaadada dugsiga sare ee dawladda Federaalka.Wabillaahi Towfiiq.Dhammaad.


Madaxaha sharkadda DP World oo ka hadlay go’aankii Barlamaanka Somaaliya uu kaga mamnuucay dalka – Radio Daljir\nMaarso 16, 2018 9:20 b 0\nMadaxaha sharkadda DPWorld ee dalka isu tagga Imaaraadka Carabta Suldaan bin Suleymaan ayaa waxaa uu sheegay in sharikaddiisa uusan quseyn go’aanka Baarlamaanka Federaalka Soomaaliya.\nSuldaan waxaa uu sheegay in uusan garaneyn sababta Dowladaha Soomaaliya iyo Jabuuti ay u qaateen go’aannada uu sheegay in ay qallafsanyihiin.\nSuldaan Axmed Bin Suleymaan waxaa uu sheegay in mashaariicda Somaliland ay ka fulinayaan aysan u joogsaneyn go’aanka ka soo baxay baarlamaanka Federaalka Soomaaliya shaqadooduna ka sii wadayaan degaannada Maamulka Somaliland.\nWaxaa uu sidoo kale sheegay in sanadkan sharikadda ay dhibaatooyin badan kala kulantay Afrika sida in Dekadda Dooraale ee dalka Jabuuti laga ceyriyay halka dowladda Soomaaliyana ay sheegtay in ay ka mamnuucday Soomaaliya.\nShir jaraa’id oo uu ku qabtay Dubai ayuu kaga hadlayay dakhliga guud ee ay sameysay DPWorld Sanadkii la soo dhaafay ee 2017kii,kaas oo muujinaya sare u kac dakhliga sharikadda ah oo gaaray 8%.\nCiidanka Amaanka Jubbaland oo Amaro la duldhigay


Xujey Somaliyeed iyo madax ka tirsan Dowladda oo kulan wada yeeshay. | Dalka Times - News and Politics\nHome LOCAL Xujey Somaliyeed iyo madax ka tirsan Dowladda oo kulan wada yeeshay.\nXujey Somaliyeed iyo madax ka tirsan Dowladda oo kulan wada yeeshay.\nWasiir ku xigeenka Wasaaradda awqaafta iyo arrimaha Diinta Soomaaliya, Cusmaan Aaden Dhuuboow, ayaa Magaalada Madiina Al-munawara ee Dalka Sacuudi Carabiya kusoo dhoweeyay Xujeyda Soomaaliyeed ee halkaasi gaaraya si ay ugu war qabaan xaaladda Xujeyda.\nWasiirka oo ay socdaalkiisa Indha-Indhaynta iyo soo dhoweynta ah ku wehliyaan , Qunsulka guud ee Soomaaliya u fadhiya Magaalada Jiddah , Ilyaas Sheekh Cumar, la taliyaha Wasaaradda, Maxamed C/raxmaan Nadiif iyo mas’uuliyiin kale ayaa waxay gaareen Garoonka Diyaaradaha ee Madiina, si ay ula socdaan Xujeyda halkaa tagaeysa iyo xaaladahooda guud.\nCusmaan Aaden Dhuuboow, Wasiir ku xigeenka Wasaaradda awqaafta iyo arrimaha Diinta Soomaaliya, ayaa sheegay in ay wadaan dedaallo ballaaran oo la xiriira ka war qabka xaaladda Xujeyda iyo fulinta adeegyada ay u baahan yihiin, taas oo ah qorshe ay ugu tala gashay Dowladda Federaalka, isagoo intaa raaciyay in ay sii Laba jibbaari doonaan howlaha ay halkaasi u joogaan.\nDowladda Federaalka Soomaaliya ayaa dhowaan u dirtay Dalka Sacuudi Carabiya Guddi ka shaqeeya saacidaadda iyo la socoshada Xujeyda Soomaaliyeed, iyagoo kormeer iyo u kuurgal ku sameeyay inta badan Garoomada ay ka degaan Xujeyda, goobaha ay ka deggen yihiin Dalka Sacuudiga iyo qaabka ay acmaasha u gudanayaan.


Ciyaartoyda Kubadda Cagta Yurub Taariikh nololeedyo Dheeri ah oo Aan Ilmo Lahayn\nHome CIYAARAHA CADAADADA EE EUROPEAN\nCiyaartoyda Kubbadda Cagta ee ka yimi Yurub dhammaantood waxay heleen sheekooyinka Carruurnimada iyo Xaqiiqda Taariikh nololeedka. Himiladeenna waa inaan kuugu soo qaadanno wakhtiyadan aan ilaawi karin, oo ay ka buuxaan sheekooyin xiiseeya oo taabanaya.\nSababta aan ugu sheegno Ciyaartoyda Kubadda Cagta Yurub Taariikhda Carruurnimada iyo Xaqiiqda Taariikh nololeedka\nDaacada oo dhan, waa wax walba oo ku saabsan xalinta dhibaato caan ah. Waxaan ku aragnay farqiga aqoonta ee shabakadda adduunka oo dhan, oo ah mid ku saabsan maqnaashaha abaabul la'aanta ee ku saabsan Dhacdooyinka Carruurnimada iyo Taariikh nololeedka Kubadda Cagta Yurub.\nIyadoo la eegayo xirida farqiga noocan ah, LifeBogger go'aansaday inuu dejiyo hawlgal si caadi ah loogu gudbinayo sheekooyinka Carruurnimada iyo Xaqiiqooyinka Taariikh nololeed ee ciyaartooyda Kubadda Cagta (Kubadda cagta) ee Yurub ka yimid.\nNuxurka Waxyaabaha Ku Saabsan Kubadda Cagta Yurub\nSi aad u bilowdo, mid kasta oo ka mid ah maqaalkeenna ku saabsan cayaartoyda Kubadda Cagta ee Yurub waxay muujinayaan qulqulka macquulka ah waxayna ka kooban yihiin qodobbada soo socda\nWaxaan u sheegnaa sheekooyinka carruurnimada ee ciyaartooyda reer yurub, laga bilaabo dhalashadooda iyo khibradaha noloshooda hore.\nWaxaan kuu soo qaadanaa macluumaad ku saabsan asalka qoyska ee Ciyaartoyda Kubadda Cagta Yurub. Waxaa taas ka sii daran, asalka qoyskooda iyo waalidiinta (hooyooyinka iyo aabaha).\nWaxaan kuu sheegeynaa howlahaas hore ee Nolosha Nolosha ee horseeday dhalashada mihnadlayaasha Ciyaartooyda Yurub.\nIntaa waxaa sii dheer, waxaan kuu sheegeynaa khibradaha Kubbadda Cagta ee Yurub ay soo mareen intii ay ku sugnaayeen Xilliyadii Dhallinyarnimada.\nWadada loo maro Sheekada- Halkaan, waxaan kuu sheegeynaa Barta Wareejinta ama “Beddelka Ciyaarta” ee ay soo mareen ciyaartoydii kubbadda cagta Yurub, midda iyaga ka dhigtay inay dareento guushooda meel fog.\nRise to Fame Story- Halkan, waxaan kuu sheegeynaa sheekooyinka Guusha dhabta ah iyo Xaaladda Caanka ah ee hadda ee cayaartoyda Kubadda Cagta Yurub.\nWaxaan mar labaad u soconaa inaan kuu sheegno heerka xiriirka kubadda cagta Yurub. Si kale haddii loo dhigo, “Noloshooda Jacaylka” - Gabdhaha Gabdhaha (WAGS) ama Haweenkooda.\nTan ku xigta waa Xaqiiqooyin fudud oo ku saabsan Nolosha Shakhsiyeed ee Kubadda Cagta Yurub.\nWaxaan markaa kugu baraarujineynaa xubnaha reerka kubada cagta Yurub iyo xiriirka ay is leeyihiin midba midka kale.\nKooxdayadu waxay sii daayaan dakhligooda, qiimeynta saafiga ah iyo qaab nololeedkooda.\nUgu dambeyntiina, waxaan kuu soo qaadaneynaa Xaqiiqooyin Aan La Ogaayn oo aadan waligaa ogayn inay ka jiraan iyaga.\nIlaa hadda, kooxdeena waxay ku jebiyeen Qaybta Yurub qeybtan soo socota. Waxay ka mid yihiin;\nMarka la soo koobo, LifeBogger waxay aaminsan tahay fikradda ku biirinta aqoonta deegaanka gaarsiinta Sheekooyinka Carruurnimada iyo Xaqiiqda Taariikh nololeedka Ciyaartoyda Kubadda Cagta Yurub. Marka si fudud loo dhigo, waxaan bixinaa jawaabaha su'aalaha ay taageerayaasha kubada cagta weydiiyeen kubbada cagta ay jecel yihiin.\nIn kasta oo aan ku dadaalno saxsanaan iyo caddaalad, naxariis Nala soo xiriir hadaad u fiirsato arin kasta oo ku saabsan maqaalkeena Yurub.\nUgu dambeyntiina, waxaan kuu soo bandhigaynaa Sheekooyinka Carruurnimada iyo Taariikh nololeedka Taariikhda Ciyaartoyda Kubadda Cagta Yurub ee aad sugaysay.\nTifaftirayaasha LifeBogger - Taariikhda wax laga badalay: July 19, 2020\nTaariikhdayaga Thorgan Hazard Biography wuxuu bixiyaa daboolida buuxa ee Taariikhdiisa Carruurnimada, Nolosha Hore, waalidiinta, Xaqiiqada Qoyska, Xaaska, Caruurta, Nolosha Qofka iyo Noloshaada. Waa ...\nTaariikhdeena Manuel Akanji Biography wuxuu bixiyaa si buuxda oo kusaabsan Taariikhdiisa Carruurnimada, Nolosha Hore, waalidiinta, Xaqiiqada Qoyska, Xaaska, Caruurta, Nolosha Qofka iyo Xaqiiqada Nololeed. Waa ...\nTaariikhdeena Odsonne Edouard Biography wuxuu bixiyaa si buuxda oo kusaabsan sheekadiisa Carruurnimada, Nolosha Hore, waalidiinta, Xaqiiqda Qoyska, Gabar saaxiibtinimo, Xaqiiqda Nolosha shaqsiga iyo Xaqiiqda Nolosha. Waa ...\nXaqiiqadeena Taariikh nololeed ee Florentino Luis ayaa soo bandhigeysa warbixin buuxda oo ku saabsan Taariikhdiisa Carruurnimada, Nolosha Hore, Waalidiinta, Xaqiiqada Qoyska, Gabadha, Xaaska, Nolosha Qofka iyo Noloshaada. Waa ...\nXaqiiqadeena Raphael Guerreiro Xaqiiqooyinka Taariikhda Caruurnimada ayaa soo bandhigaya warbixin buuxda oo ku saabsan Taariikhdiisa Carruurnimada, Nolosha Hore, waalidiinta, Qoyska, Xaaska, Caruurta, Nolosha Qofka iyo Xaqiiqada Nololeed. Sifudud...\nNolosha Taariikhdeena ayaa siisa warbixin buuxda oo ku saabsan Taariikhda Carruurnimada Marcus Thuram, Nolosha Hore, Waalidka, Xaqiiqada Qoyska / Nolosha, Gabadha / Xaaska, Nolosha Qofka iyo Noloshaada. Waa falanqeyn dhameystiran ...\nWaxaan soo bandhigeynaa warbixin dhameystiran oo ah Yacine Adli Sheeko Carruurnimo, Taariikh nololeed, Noloshii hore, Xaqiiqooyinka saaxiibtinimo, asalka qoyska, waalidiinta, Nolosha shaqsiga iyo qaab nololeedka. Waa mid dhameystiran ...\nMaqaalkeenu wuxuu ku siinayaa dabool buuxa oo ah Alessandro Bastoni Carruurnimada Sheeko, Taariikh nololeed, Qoys, Waalid, Nolosha Hore, Nolosha Jacaylka, Nolosha Qofka iyo Xaqiiqada Nololeed. Waa ...\nWaxaan soo bandhigeynaa warbixin dhameystiran oo ah Sheekada Carruurnimada Jean-Philippe Mateta, Xaqiiqda Taariikh nololeedka, Nolosha Hore, Jacaylka (saaxiibka / xaaska) Xaqiiqada, Qoyska, waalidiinta, Nolosha shaqsiga, iyo qaab nololeedka. Waa ...\nKusoo dhawow! ... Maqaalkeenu wuxuu bixinayaa daboolis buuxda oo ku saabsan Dayot Upamecano Taariikhda Carruurnimada, Taariikh nololeed, Xaqiiqooyinka Qoyska, Waaliddiinta, Nolosha Hore, Nolosha Shaqsiyeed, Saaxiibka Gabdhaha, Hab nololeedka iyo ...


Amar Dowlad mudiic Ninkii Diidana Dabbaal | Afrikaan I Saldhiga xalka caqabadaha\nPosts tagged Amar Dowlad mudiic Ninkii Diidana Dabbaal\nDowlada federaalka Soomaaliya ee ay majaraha u hayaan Maxamed Cabdillaahi Farmaajo iyo Xasan Cali kheyre waxa ay tuse muujin u yihiin midnimo qaran iyo in la helo maamul isku mowqif ah, lagana gudbo is barbar yaacii dalkan dib u dhaca u keenay taasoo la arki jiray siyaasi dantiisa iyo calooshiisa u shaqa taga maalinkii. Aan usoo daadago dulucda maqaalkan kaasoo muujinaya in dowlad walba ay awood u leedahay joojinta wixii markaasi caqabad ku ah kuna saabsan danaha qaranka. Waxaa jira kooxo daneystayaal ah waxayna caadeysteen faafinta afkaaraha lidka ku ah dowladnimada Soomaaliya ka jirto ayagoo markaa abaabulayo shaqaaqadeyn ay kaga …


Somaliland oo ka hadashay xaaladihii Roobabka ka da’aya Gobollada qaar | Berberanews.com\nHome WARARKA Somaliland oo ka hadashay xaaladihii Roobabka ka da’aya Gobollada qaar\nSomaliland oo ka hadashay xaaladihii Roobabka ka da’aya Gobollada qaar\nHargeysa (Berberanews) – Wasiirka Wasaaradda Beeraha JSL Md. Axmed Muumin Seed ayaa ka hadlay Roobab Maalmihii u dambeeyay la sheegayey inay dabaylo wataan isla-markaana la saadaalinayey inay dhibaato ku keeni karaan Shacabka Somaliland ee ku nool dhulka Xeebaha ku dhow.\nWasiir Axmed Muumin Seed oo Warbaahinta Xafiiskiisa kula hadlay Maanta ayaa sheegay in Roobabka la saadaaliyey aanay wax dhibaato ahi ka soo gaadhi doonin Shacabka reer Somaliland, sida Saadaashu sheegtayna ay Roobabka dabaylaha wata ee ka da’aya Meelo ka mid ah Badda Hindiya ay marka ay soo gaadheen Xeebaha Somaliland isku beddeli doonaan Roob Shuux ah oo aan wax dhibaato lahayn, sidaasi darteed wuxuu ka digay in Shacabka la wer-wer geliyo\n“Duufaanta Gati ee lagu sheegay badda Hindiya innaga wax saamayn ah oo badan innaguma laha, haddii laga tagi waayo, Roobab aan aad u badnayn ayaa waxay ka da’een badhan, Ceerigaabo iyo Ceel Afweyn. Roobabkaasi waxay ahaayeen Roobab iska caadi ah oo aan wax dhibaato ah geysan.” Ayuu yidhi, waxaanu intaa u daray in Roobabka kale ee la saadaaliyey inay da’I doonaana aanay wax dabayl ah ama duufaan ah wadanin “Saaka markii aanu Saadaasha aad u eegnay haba-yaraatee wax dabaylo ah iyo wax duufaan ah oo ay wataan ma jirto.”\nWasiir Seed waxa kale oo uu sheegay “48-ka Saacadood ee soo socda waxa laga yaabaa in Roobabkaasi soo gaadhaan Galbeedka Somaliland, laakiin Roobkaasi waa Roob qabow oo aan wadanin wax duufaan ah iyo wax dhibaato dadka u geysanaya.” Ayuu yidhi, waxaanu intaa sii raaciyey “Dhammaan Shacabka reer Somaliland waxaan gaadhsiinayaa, ma jiraan Roobab Duufaano wata oo ku soo waajahan Geyiga Somaliland.”\nWasiir Axmed Muumin Seed wuxuu sheegay in Wasaaradda Beeruhu leedahay Xarun Saadaasha Hawada ah, taasi oo faracyo badan ku leh Gobollada iyo Degmooyinka Dalka isla-markaana ay ka hawl-galaan 84 Qof oo shaqaale ah, kuwaasi oo si joogto ah ula socda Isbeddellada Cimilada Adduunka iyo ta Somaliland-ba “55 Xarumood oo Saadaasha Hawada ah ayaanu ku leenahay Saylac illaa Badhan, waxaana ka hawl-gala 84 oo uu Agaasinka Waaxdaasi oo uu xidhiidh la sameeyo Maalinba, isagoo waydiiya waxa innagu soo waajahan..”\nWasiirku wuxuu Farriin u diray Badhasaabbada Gobolka Dalka, waxaanu ugu baaqay inay la shaqeeyaan Hawl-wadeennada Saadaasha Hawada ee Wasaaradda Horumarinta Beeraha ee ku sugan Gobolada dalka “Waxaan arkayey Badhasaabo ka hadlaya arrintan, waxaan ku war-gelinayaa dhammaan Badhasaabbada Gobollada iyo Maamullada Gobollada JSL inay mar walba sugaan warka ka soo baxaya Horumarinta Beeraha oo Qaranka u qaabilsan inay xaaladdan saadaasha mar walba dadka la Wadaagto..” ayuu yidhi.\nXafiiska Warbaahinta Ee Wasaaradda H. Beeraha, JSL\nPrevious articleHoggaamiyaha TPLF oo wacad ku maray inuu dagaalka sii wadi doono\nNext articleMuqdisho: Askari galaaftay nolosha shan qof oo qoyskiisa ahaa


Wada-hadalladii Biyaha Niil Oo Guul-daraystay Iyo Itoobiya Oo Eedeysay Masar Iyo Sudaan. – Heemaal News Network\nDowlada Itoobiya ayaa ku eedeysay dalalka Masar iyo Suudaan inay caqabad ku yihiin wadahadallada la doonayo in lagu xalliyo khilaafka ka dhashay muranka biyaha webiga Nile.\nWadahadalladii ugu dambeeyay ayaa lagu guuldareystay iyadoo dhinacyada ay isku jeediyeen eedeymo, waxaana wadahadalladaas lagu qabtay Jamhuuriyadda Dimuqraadiga ee Congo.\nWasaaradda arrimaha dibadda Itoobiya oo qoraal ay soo dhigtay barta Twitter-ka ayaa sheegtay in wadahadallada lagu guuldareystay kadib markii Masar iyo Suudaan ay ku dhageen qodobo laisku heystay oo ku saabsan saamiga biyaha webiga Nile.\nItoobiya waxay sheegtay in ‘labadan dal ay qaadeen tallaabooyin ay kaga hortagayaan hannaanka wadahadallada ah ee lagu xallinayo muranka ee uu hogaaminayo Midowga Afrika’\nDhinaca kale, wasiirka arrimaha dibadda Suudaan ayaa sheegtay in Itoobiya u handdadeyso dadka uu ka dhexeeyo qeybsiga biyaha Nile gaar ahaan shacabka Suudaan.\nMuranka waxaa udub-dhexaad u ah qorshaha lagu buuxinayo biyo-xireenka iyadoo Masar iyo Suudaan ayaa ka baqayaa in mashruucu uu Itoobiya u suurto-gelin doono inay maamusho biyaha webiga ugu dheer Afrika.\nHeemaal April 12, 2021


» XOG: M/weyne Farmaajo & Xasan Sheekh oo hada kulan Xasaasi ah ku qaadanaya Villa Somalia..Badweyntimes.com\nXOG: M/weyne Farmaajo & Xasan Sheekh oo hada kulan Xasaasi ah ku qaadanaya Villa Somalia..\nMudane Maxamed Cabdullaahi Farmaajo ayaa waxaa maanta Villa Somalia ku caasuumay Xasan Shiikh Maxamuud oo uu waqtiga xilkiisu idlaaday.\nEx M/weynihii hore ee Soomaaliya Xasan Shiikh ayaa kulan qado ah ku casuumay Farmaajo iyadoo uu kulankoodu imaanayo maalin ka hor Xafladda Xilwareejinta Madaxweyne ee dalka Soomaaliya oo ku beegan berri oo Khamiis ah 16ka Febraayo 2017ka.\nWaa markii labaad oo uu Xasan Shiikh casuumayo Farmaajo tan iyo markii la doortay 8dii bishaan, balse kulankoodii ugu horreeyey wuxuu keliya ahaa mid Madaxweynaha la doortay lagu kala barayey Madaxtooyada Soomaaliya.\nMaadaama berri la qaban doono Xafladda Xilwareejinta Madaxweynaha waxaa laga yaabaa in la xiro waddooyinka gala Madaxtooyada Soomaaliya.\nFarmaajo ayaa kasoo guuri doona Hoteel Jasiira oo uu degan yahay, wuxuuna usoo guuri doonaa Madaxtooyada Soomaaliya iyadoo berri Xilka Madaxweyne lagu wareejin doono, waxaana kulankaan haatan soconaya diiradda lagu saarayaa qaabka iyo jadwalka Xafladda Xilwareejinta.\nUgu dambeyntii, marka laga tago Xafladda Xilwareejinta Madaxweyne, waxaa 22ka bishaan Febraayo dhici doonta Xafladda Caleemo Saarka Madaxweynaha Cusub.\n« Warbixinta Ka HoreysayXiisad ka dhalatay Amar ka dhan ah Faroole & Cali Xaaji oo ka taagan GAROWE…\nWarbixinta Xigto »DEG DEG: Maamulka S/land oo Xabsiga dhigay Wariye Cabdi Maalik Coldoon iyadoo..


Akhriso: Heshiiska Iskaashiga Cusub (New Partnership) Ee Soomaalida Iyo Beesha Caalamka Oo Dhameystiran – Goobjoog News\nShirkii Soomaalida loogu qabtay London 11-kii May ee bishan waxaa laga soo saaray heshiis cusub oo lagu badalay barnaamijkii New Deal-ka, qorshahan cusub oo loo bixiyay New Partnership(Heshiiska iskaashiga cusub) waxaa Soomaaliya lagu hagi doona sanadaha soo socda.\nNew Partnership waxaa heshiis cusub oo ay isla galeen Soomaalida iyo beesha caalamka, waxaa ku jira arrimaha siyaasadda, dhaqaalaha, dastuurka, haweenka iyo caruurta, waxaa kale oo xoogga lagu saaray xiriirka ka dhaxeeya qorshaha qaran ee NDP iyo New Partnership, kaalinta madasha iyo beesha caalamka iyo qodobo kale.\nNew Partnership waxaa looga hadlay in deeqaha beesha caalamka ay bixiyaan maamuulaan Soomaalida, qeyb ka noqdaan miisaaniyadda dowladda, lagu dhiso hey’adaha dowladda federaalka ah, lana yareeyo khataraha deeqaha sida hurinta colaadaha.\nNew Partnership waxaa lagu xusay dhameystirka dastuurka, in la hirgeliyo qorshaha amniga, ilaalinta xuquuqul insaanka, In haweenka ka qeybgalaan siyaasadda, lana dhameeyo gudniinka fircooniga, dhiirigelinta dhalinyarada iyo in laga shaqeeyo kobaca dhaqaalaha dalka.\nHadaba, Halkan Ka Akhriso Heshiiska Cusub Ee New Partnership-ka Oo Dhameystiran:\nDoorashadii 2012-kii dhacday waxaa ka dhashay in si nabad ah ay doorasho u dhacdo 2016/2017 oo weliba hoggaan cusub la doorto.\nNew Deal-kii Soomaaliya ee 2013-kii waxaa ay ujeedadiisu aheyd in Soomaalida iyo beesha caalamka ka wada shaqeeyaan dhismaha dowladnimada iyo in la gaaro horumar dhaqan-dhaqaale, wax badan oo horumar ah ayaa heshiiskaan laga gaaray, cashirradii laga bartay waa in ay qeyb ka noqdaan hirgelinta heshiiska cusub ee New Partnership-ka.\nBeesha caalamka waxaa ka go’an fulinta barnaamijka dowladda federaalka ah ee National Development Plan (NDP), dowladda Soomaaliya waa in iyada degsataa qorshaheeda, kana shaqeysaa fulinta barnaamijkaasi.\nNational Development Plan (NDP) iyo New Partnership waxaa ay sii wedi doonaan ama ku sii shaqeyn doonaan qodobada muhiimka ah ee barnaamijkii hore ee New Deal-ka inta muhiimka ah.\nKey Elements of the New Partnership for Somalia:\nXiriirka Soomaaliya iyo Beesha Caalamka waa in lagu jaangooyo ilaalinta qaranimada Soomaaliya iyo in hoggaanka Soomaalida ay go’aan ka gaaraan horumarka dalka iyo xataa baahida deeqa iyo taageerada kale ee Soomaaliya la siinayo in iyaga-Soomaalida-ka soo go’do…qodobadaas waxaa ay ka mid yihiin kuwoo laga keenay New Dealkii.\nHeshiiskan cusub ee New Partnership , waxaa uu isku xirayaa arrimaha siyaasadda, amniga, horumarka iyo u hoggaansanaanta sharciga, waa arrimo lagu xusay qorshaha dowladda Soomaaliya ee National Development Plan.\nHeshiiskan New Partnership waxaa la socdo heshiiska Amni oo dhigaya in AMISOM ay talada amniga ku wareejiso ciidamo Soomaaliyeed wixii ka dambeeyay 2018-ka.\nIn la ilaaliyo amniga shacabka, la damiyo colaadaha, la ilaaliyo xuquuqda haweenka, dhalinyarada, caruurta, dadka nugul iyo berimageydada.\nXuquuqda Haweenka iyo gabdhaha waa u muhiim horumarka, Gender equilty waa u muhiim horumar kasta oo xagga nabadda, caafimaadka iyo dhaqaalaha ah, xuquuqda aadanaha iyo Gender equity waa in ay dhinac socdaan dastuurka Soomaaliya, shuruucda caalamiga ah, iyo fulinta qorshayaasha NDP iyo NPS.\nIn dowladda iyo shacabka isla xisaabtamaan, waxaa arrintaasi qeyb ka ah dajinta system-ka hey’adaha maaliyadda iyo canshuuraha.\nDowladda Soomaaliya waa in ay awood u heshaa fulinta adeegyada, soo jiidashada maalgelinta iyo in ay isfahmaan hey’adaha maaliyadda ee caalamka si deymaha looga cafiyo.\nSi loo helo dowlada federal ah oo howl fiican qabata, awoodna leh waxaa in la sameeyaa dastuur kama dambeys ah oo dalka lagu dhaqo.\nWaa in la kala saaro awoodaha dowladda federaalka ah iyo maamul goboleedyada iyo dhammaan heshiisyada arrintaas la xiriira.\nGuusha laga gaarayo heshiiska New Partnership kuma xirna oo keliya isfahamka hey’adaha deeqaha bixiya iyo dowladda federaalka ah ee waa in bulshada Soomaaliyeed ay qeyb ka noqdaan oo ay ku jiraan non-governmental actors gudaha iyo dibadda si loo fuliyo National Development Plan iyo in la helo dowlad wanaag.\nBulshada rayidka ah iyo private sector-ka waa in ay qeyb ka noqdaan isla xisaabtanka iyo hirgelinta qorshaha dowladda ee National Development Plan iyo in la diiwaangeliyo lana meelmariyo sharciyada NGO’s-ka sanadkan 2017-ka.\nThe mutual accountability framework:\nIn deeqaha noqdaan kuwoo la saadaalin karo iyo la flexible ah kuwaas oo weliba la jaan-qaadi kara baahida dowladda federaalka ah, Isla xisaabtan labada dhinac ahna waa in uu dhacaa sida, Beesha caalamka in ay bixiso deeqaha iyo in dowladda federaalka ah ay ka shaqeyso maamul wanaagga.\nUse of country systems (UCS): in dalka laga hirgeliyo model cusub, waxaa ka mid ah in dowladda ay deeqaha ka hesho qarash dhan 15%, lana sameeyo sanad walba wax la taaban karo.\nHeshiiska waxaa uu dhigayaa in NPS iyo NDP uu dhex maro isla xisaabtan dhab ah oo labada dhinac ah, waxaa kaloo isla xisaabtanka qeyb ka ah dadka canshuuraha ku bixiya dalalka deeqaha laga soo qaadayo.\nIn la qiimeeyo horumarka laga gaaro NPS iyo NDP\nWaa in la qiimeeyo National Development Plan, sanadkii 2 jeer waxaa qiimeynaayo madasha ama waxa loo yaqaano High level partnership.\nWaa in la qiimeeyo New Partnership, sanadkii 2 jeer waxaa lagu qiimeynayaa kulanka ay yeelanayaan madasha(High level partnership) iyo SDRF steering committee.\nArchitecture for planning and coordination\nIyada oo laga ambaqaadayo heshiiska Soomaalida, qorshaha deeqaha waxaa maamulaya Aid Coordination Unit (ACU) iyada oo lagu shaqeynayo qorshayaashii 5ta ahaa ee lagu soo koobay PSGs ee lagu dejiyay New Dealka.\nWaxaa arrintaasi ka wada shaqeeyay hey’ado kala duwan sida kulan bille ah oo ay yeelan jireen Somali Development and Reconstruction Facility(SDRF) iyo HLPF ama madasha oo kulmi jiray 2 jeer sanadkii.\nQorshaha National Development Plan waxaa ku jira qaabeynta Aid Coordination Unit, waxaa kale oo lagu heshiiyay in hirgelinta NDP iyo NPS ay la socdaan HLPF iyo SDRF.\nHeshiiska New Partnership Soomaalida iyo beesha caalamka waxaa ay ka wada shaqeyn doonaan sidii lagu gaari lahaa horumar iyo barwaaqo dhan walbo ah.\nPartnership Principles and Enabling Action:\nDevelopments is Somali-owned and Somali led and aid is aligned with government priorities: Horumar kasta waa in ay hoggaamiyaan Soomaaliya iyo in deeqaha lagu saleeyo baahida Soomaalida\nAid operation are designed and delivered in partnership institutions: Deeqa la bixinaayo in lagu soo hagaajiyo dowladda\nAid is provided in line with government budget cycle: Xilliyada deeqaha la bixinaayo waa in ku dhex shaqeeyaan miisaaniyadda dowladda isla markaana waqti ahaan la jaan-qaadaan, lana xoojiyo dhaqaalah dowladda.\nAid is supports institutional capacity development: Deeqaha in lagu dhiso hey’adaha dowladda, kana shaqeeyo horumarinta.\nAid is provided in coordinated, flexible transparent and predictable manner: Hey’adaha deeqaha bixiya waa in ay ka dhaxeyso wada shaqeyn iyo isla howlgelid, si weliba ay daah furnaan ku jirto.\nAid is provided in a conflict sensitive manner: in la yareeyo waxyeellada deeqa, lana kordhiyo ka faa’ideysa deeqaha, waa in deeqaha aaney ka qeyb-qaadan hurin colaado ee ay ka shaqeeyaan nabadda iyo dhismaha dowladnimada\nAid programs addressing humanitarian and development needs: In deeqaha aan lagu tiirsanaan oo la dhiso kaabayaasha dhaqaale.\nKey Themes, Shared Goals and Objectives:\nPolitical Settlement: Waxaa ka mid ah in dastuurka la dhameystiro, in siyaasadda arrimaha dhiman ku heshiiyaan dowladda federaalka ah iyo maamul goboleedyada sida xuduudaha iyo qeybsiga kheyraadka, waxaa intaa dheer in meel la saaro maqaamka Muqdisho.\nSucurity: In la meelmariyo qorshaha amniga ee dowladda ee maamul goboleedka ku heshiiyeen iyo qorshihii amniga ee London ku meelmariyeen Soomaalida iyo beesha caalamka, waxaa kaloo la isku xiray horumar amni iyo mid dhaqaale, in laga shaqeeyo in AMISOM ay talada ammaanka dalka ku wareejiso dowladda federaalka ah, in laga shaqeeyo in si aan dagaal eheen lagu soo xero geliyo kooxaha mayalka adag iyo in la sameeyo qorshe ay ku wada shaqeyn karaan Soomaalida iyo beesha caalamka.\nRule of Law: In Dastuurka lagu soo daro sharciga xuquuqaha oo ilaalinaya xuquuqda muwaadinka iyo dadka kale, in Cadaaladda ku heshiiyaan dowladda iyo maamul goboleedyada, in la sameeyo guddiga madaxabannaan ee xuquuqul insaanka, dhismaha maxkamadda dastuuriga ah iyo in la dhowro xuquuqda caalamiga ah, xuquuqda haweenka iyo xuquuqda dadka muhaajiriinta ah iyo xitaa barakacayaasha.\nRights of women and Girls: In haweenka ka qeybgalaan siyaasadda, in laga hortago dhibaatooyinka haweenka loo geysto, in la dhameeyo gudniinka fircooniga ah iyo in haweenka iyo gabdhaha wax la baro.\nYouth empowerment: in la taageero dhalinyarada, in la dhiirigeliyo dhalinyarada hal-abuurka leh, in la tababaro xilliyada fasaxa iyo in dhalinyarada loo helo barnaamij dhaqan celin.\nFinancila economic management: in dowladda ka shaqeyso dhismaha hey’adaha maaliyadda, in si dhaw loola shaqeeyo IMF barnaamijkeeda SMP iyo barnaamijka Bangiga adduunka ee PEFA, in canshuuraha kor loo qaado, in maalgelin la helo iyo ugu dambeyn in laga shaqeeyo cifinta deymaha.\nGrowth, Economic recovery and resilience: In la sameeyo koboc dhaqaale, dhaqaalaha in uu cagaha isku taago, in bulshada rayidka ah iyo private sector-ka ka shaqeeyaan la socodka dhaqaalaha iyo in Soomaalida iyo beesha caalamka ka wada shaqeeyaan hirgelinta barnaamijka qorshaha dowladda ee NDP\nInclusion and Regulation: In bulshada qeybahaheeda kala duwan sida bulshada rayidka ah iyo private sector-ka laga qeyb geliyo hirgelinta qorshaha dowladda ee NDP.\nCiidamada Al-shabaab Oo Weerar Ku Qaaday Saldhig Ciidanka Kenya Ku Lahaayeen NFD